6. Срещи: 22. V. 1939 г.- 30.VIII.1939 - Тайните на дворцовия живот - Петър Дънов -Библиотека\n6. Срещи: 22. V. 1939 г.- 30.VIII.1939\nСреща с учителя на 22.V.1939 г.\nКато говорих, че ме вика на среща Кирил, той ми каза:\nВрагове един с други не примирявай. Ще им кажеш, че за да им се помогне, и те трябва да направят нещо. Един милионер се разболял, повикали Муди.\n— Помоли се за мен!\n— Няма какво да подложа под краката си, за да коленича пред Бога.\n— Обещай нещо, за да има — му казал Муди. — Ти трябва да знаеш, че в тях са духовете, те уж са разделени, но целта им е една и съща. Ще те оберат и ще си делят печалбата…\nСлед това ми разправи приказката за крадеца на едни пари, когато учител един ги изпитал, като казал, че ще тури един петел в тъмно и щом го поглади крадецът, той ще изкукурига. Но той не изкукуригал, но после, като си вдигнали всички ръцете, само на крадеца били чисти, другите били черни, защото петелът бил нацапан със сажди…\nИзискват се много условия, за да се помогне.\nКирил и Евдокия вървят по бащина си линия, а Надежда и царят по майчина. Човек обикновено е недоволен от себе си, та и те от баща си…\nКаза ми да видя да се разрешат събранията във Варна на братята. Казах, че ще ги запитам какво са сторили и след туй и аз ще сторя нужното.\nСреща с Кирил в Стоянови на 22.V.1939 г.\nОт 11 до 12 и 20 ч.\nС писмо от Надя Кирил, князът, искаше среща. Повод беше животът на Багаров, който се залибил с жената на брата си и вършел глупости, вследствие, на което синовете му, или по-право децата му, искали да избягат от къщи и да си отдръпнат своите гаранции в търговията, което щяло да се отзове лошо за търговската му къща в Париж. Той самият ги посъветвал да чакат, докато се насити и клекне, понеже е стар — не повече от година. Казах му, че причините за подобна близост могат да бъдат от различно естество и начините на действие са различни, но в момента не мога да се произнеса; че ми са потребни дата на раждане и портрет и на двамата, за да кажа нещо по-положително. После минахме на някои въпроси. Той ме запита как ми се е сторила речта на царя.\n— Не я чух, но я четох. Хубава е. И самият този факт да се прославя науката сега, когато другите прославят топовете и избиванията, е сам по себе си много добър… — Запита ме тогава трябва ли да се допуснат манифестации.\n— Разбира се, само че канализирани.\n— Ама Кьосето е против.\n— Не е много умен, че върху какво ще базира утре своите дипломатически претенции, ако няма народни движения?\n— Но един французин казал: знаете ги тези работи (манифестациите), те ставаха у нас при Блум…\n— Та какво от това? Недейте забравя, че има нещо по-опасно от това — то е да кажат, че царят не се интересува от това, което иска народът, и спира неговите въжделения. Изобщо сега, когато на историческата сцена се подвизават Мусолини и Хитлер, троновете не са устойчиви и само една голяма справедливост може да ги крепи. Без провокации, но и без овчедушие и излишна сервилност. Трябва да се следва разумна политика, в която негодниците да се отстраняват. Няма защо да се държи едно парче умирисано месо, което може да вмирише цялата стая. Защо се държи още кметът Иванов? Той тъй безобразно хазяйничи в града вече 5 години. Каква нужда има царят от подобни хора? Бях му казал да тури генерал Каблешков. Той искаше да тури пак техник, но техниците са тесногръди. София не е само пътища. И използуват специалността си само за далавери… При това и Вие трябва да работите и помагате на своя брат. Вие не сте малък вече. При това, както виждате, има различни условия на живот; поменах му за царицата и неговата стая в двореца, взета от нея за зъболекарски принадлежности… Той се зачерви и смънка нещо, но личеше си, че му е неприятно… Бях Ви дал книга една; не зная дали я четете? Пак смънка, от което разбрах, че не я е чел. Тя беше по тайната философия на Индия. В тоя дух му говорих, но той, като се държеше видимо внимателно, виждах как думите ми се плъзгаха като по намазана със зехтин кожа вода…\nСлед обяд дойде Севов да говорим върху някои работи. Главно Пращилов му говорил, че Севов се бил обявявал пред царя срещу Недев, понеже отстъпял на депутатите.\n— Аз казах това на Недев, защото искам да не прави грешки — казах аз.\n— А, тъй ли, пък аз помислих да не е интрига от друго място, защото Кьосето е говорил на царя да се разпусне камарата и да се правят нови избори, но не Недев да ги прави. И царят му казал: „Така ме преряза, като чух това! (за Недев).“ Ясно е, че е напомпан.\nКазах да каже на царя, че това ще бъде най-голямата глупост. Много от тия депутати са катили и мястото им е в затвора, а не в парламента, но да се разпусне камарата трябва да има условия и причини, които сега не са налице! И какво му е крив Недев? После в интереса на кого е това разпущане? Всичко трябва предварително да се подготви. Без една държавна програма няма смисъл смяната. Тая промяна трябва да се осмисли и политически. Севов ми каза, че и царят е бил на това мнение и не се е съгласил. Между другото, каза ми, че на мястото на княгиня Евдокия, което е купено от инженер Стоянов и след това препродадено не по всичките закони и правила, сега издават от общината нова скица, съвсем друга и не съдят Кеповича Стоянов, а направо нея и й предлагат решителна клетва.\n— Защото това не е община, а бардак — казвам му. — Нека пак държи такива кметове.\n— Не съм казал още на царя, сега го проучвам.\n— Непременно го кажи. Ако така постъпват с княгинята, какво остава до по-простите хора. Утре остава и царицата…\nКирил ми каза между другото, че Фердинанд е мирясал — има писмо-телеграма. Другите подробности не са толкова важни.\nСреща с учителя и царя на 14.VI.1939 г.\nС учителя от 7–8 часа сутринта\nДа следва неутралитета. Те си уреждат своите работи и сега всичките народи си показват зъбите. Сега ще се даде урокът на всички държави. Мъстовъздаяние иде на всички държави. Адама изпъдиха вън от рая. Атлантите отидоха под водата, египтяните не останаха. Евреите не възприеха християнството и ги гонят и ако християните не приемат; възприемат братството, и те ще пропаднат. Християнските народи ще преминат през пресяване. Това са години на голямо изпитание. Войната няма да закъснее 2–3 години, ще дойде пресяване на германците. Сега гледат своите лични интереси. Те не знаят, че класическата музика се създаде във времето на Наполеон като противодействие на ония размирици. В човека има нещо упорито и своенравно, а хората искат да се облагороди това. Адам не беше господар на яденето, атлантите — на чувствата си, египтяните — на своята воля, евреите — на своята невяра към Бога, като разпусната жена, идопоклонство на този и онзи; християнството трябваше да се освободи от користолюбието на евреите. Сега свещениците, като им не вървят работите, както те искат, няма да намерят погрешните си в неспазване на божиите закони, а ще намерят, че вината е тук, в Изгрева… Царят трябва да се самоопредели вътре в себе си, след 2–3 години ще бъде безпредметно, сега трябва да го направи. Генерали са се събрали на консулт — накъде и какво да правят…\nДа не си турят мисълта, че ще придобият нещо. С чужди съвети изгубиха и туй, което имаха, щото и без да искат, пак в края на краищата ще се получи, но ще бъде безпредметно. По-добре е сега Румъния да граничи с Германия, отколкото ние. Сега румънците имат да опъват каиша, не ние. Българите не са добре осведомени. Сега Чехия и Моравия заместват България в страданията, защото България се намира в своя Златен век, но в бъдеще ще се отплаща на тия държави?\nТози 20-и век е за реставрирането, възстановяването на божественото право в света. Ще бъдат пресети държавите и всички държави Бог ще ги смири и ще навлезем в новата епоха. За добрите хора тоя век е най-добрият, а за лошите — най-лошият! — по-лош не е имало!\nЗащо се е скрил къртът под земята? При най-лошите условия са го гонили отвсякъде и сега те са минали, но той пак се крие там. И хората сега, народите, почнаха под земята да се крият. Ужасно е положението.\nЩе му прочетеш от учителя Благи 61–63 страница. Трябва да види ще остане ли нещо за нас или няма да остане от многото обещания. Ще минем в божественото, то е красиво навсякъде. Тия хора нямат мярка за правота — държат на правота от страх. Страхът им помага за егоизма.\nОт 9 и 30 до 12 и 40 на 14.VI.1939 г. в Стоянови\nОбект на разговора бяха: рапортите на пълномощните министри от Рим: Поменов за разговора му с граф Чано и неговото настояване България да се определи към Оста и да отиде царят пак към Рим по причина на сватбата; поменал, че нашата войска е малко въоръжена, но ще й бъде дадено оръжие от Германия и че сега я делят само 200 км от Охрид до България и щели да минат през „свои“ земи и пр.\nРапортът на Т. Христова от Ангора, в който рапортуваше за срещата си с Гафенко румънски, който го подсетил и на когото той казал, че балканско споразумение без Добруджа е немислимо, на което Гафенко отговорил с отказ.\nРапортът на Драганов Пръвчо от Берлин, в който се описва разговорът му със сръбския пълномощен министър в Берлин по повод на посещението на Павел там, между другото пишеше за трите разочарования на Хитлер според един негов приближен: в Англия, в религията и в Полша. По тоя повод царят ми каза:\n— Това е вярно. Като говорих с него, видях това, което виждах някога в някои земеделци, които ме търпяха и уж обичаха, а не можеха да ми простят, че съм по-учен от тях, и скърцаха със зъби. Та и Хитлер, когато му говорех, че Англия отначало е можела да губи война, но в края винаги ги е печелила. Това ни учи историята. Той се съгласяваше с това, а после избухнеше и казваше, че той няма намерение никога да воюва с нея, и тупаше с юмрук: „Моята авиация ще разгроми Лондона в един час и пр.“ Същото и за религията — тоя човек иска да воюва срещу духовното с механически средства — то е все едно да иска да реже въздух с нож, но той, изглежда, това не може да схване, като че ли има нещо, което му пречи за това. А колкото се отнася до Полша, вярно е, че той наложи на Германия пакта с нея в 1934 година и че прусите не мразят поляците, защото ги считат недостойни, но ги презират.\nЧете след това някои писма. Изобщо е недоволен от Драганов, който не взима никакво активно участие, а пише като кореспондент. Решихме него да преместим в Рим, белградския в Рим, Шишманов в Белград и тогава ме заговори за мъжа на жената на Кьосето, който беше в Тирана, и сега иска да му намери място. Казах му да остави този човек, понеже е срамота това, което става, да дава зестра на мъжа на жена си, дипломатически постове… Царят ще каже, че лично го не иска вече, па ако ще, нека се сърди мадам Кьосе…\nКъм срещата с царя на 14.VI.1939 г.\nСъбитията са скоротечни, но не и скоропреходни (в смисъл че ще траят дълги години) и тия, които трябва да бдят, изчакват случките и ще използуват възможностите.\nЦарят ми чете още писмото на Стоянчев и Данаил Крапчев. И двамата разискваха македонската кауза. Стоянчев искаше да се пуснат затворените македонци, а Крапчев пишеше срещу Кьосето, което било казало, че се отказва от Македония, и др., а то всъщност го е казал Стойчо Мошанов и го е приписал на Кьосето и Кьосето го опровергал във вестниците. За македонците си е…\nГовори ми за Петко Пенчев, който той нарече креатура на баща си, който после подтикнал Паница да убие Борис Сарафов, приятел на баща му.\nПосле той, Фердинанд, го теслимил на Малинов, но и там направил същото, на 19-и арестувал Мошанов и пр. Той е един опасен човек. Винаги преди събития той шава. Има една каолинова мина и все нея ходи да продава… И сега ходил в Белград за това уж, а се срещал с Евтич, със Стоядинович, с много хора, между другото и с помощника на Цинцар Маркович, името забравих, и след това отива и казва на пълномощния министър Попов в Белград, че говорил с тоя министър, че му казал, че те трябва да дадат пример, като жертвуват Цариброд, и уж той казал, че това е право и че те ще го сторят. И като подвежда Попова така, тоя се запасва и отива от свое име при същия с желание да прави политика и му казва това те, че те трябва да отстъпят Цариброд. Тогава онзи помощник-министър се разфучава и казва: „Вие, българите, нямате насита, не знаете какво искате. Ние напролет ви запазихме да не погинете, а сега вие искате от нас граници от 1913 г. и пр.“ Изложил се страшно и бил руган. А Петко Пенчев разправя и тук това, че е говорил с министъра, но казва, че той му отговорил, че сме лакоми, и същото като на министър Попов, а изглежда, че съзнателно е подвел онзи да направи онзи гаф и да се изложи. Много лош човек…\nСлед това ми каза, че Кьосето не се чувствувал сигурен да отиде в Германия, мисли да прати Божилов да измоли оръжие, на което се съгласих, като му обърнах внимание сведенията си да не взима от Пръвчо Драганов, защото ще бъде повторение само на неговите сведения, а сам да се добере до нещичко, на което царят се съгласи. След туй ме пита дали да отиде на сватба в Италия, на което му казах, че е по-добре да отговори, че царицата ще иде, а той само ако има възможност. Пита ме също дали да приеме един голям орден маджарски, който му дават. Казах му да се направи изследване. Запита ме също за празника на Симеончо, за това, което ще трябва да се говори. Казах му, че ние ще успеем само при неутралитет. Четох му това, което беше ми дал учителят, и той го разбра. Дадох му и фотографиите от Ситняково и той ги хареса. За речта, която има да каже, казах му тия два основни пункта, които може да вмъкне като основни: че събитията са бързотечни, но не са бързопреходни те, че ще траят дълго време и следователно ние трябва да изчакваме случаите и да използуваме възможностите! Че има кой да бди, и трябва със спокойствие да дочакаме времето за реализиране… Той го хареса.\nГовори ми за приема на фон Рихтхофен. Как, като му свършила официалната страна, казал на немски:\n„Този медал „пур лйо мерит“ го нося заслужено. Ние се сражавахме заедно и страдахме заедно. Вашата банка завлече нашата, ние мълчахме. Ние търпяхме несгоди и ви помагахме колкото можахме, вие ни захвърлихте като парцали сега и сте отлично разположени към Петро и към Сърбия, с която воювахте. Защо? Мислите ли, че по тоя начин се печелят приятели? Хитлер е честен човек и аз вярвам на неговата войнишка дума, но около него има хора, които другояче мислят. Защо ни спряха оръжието? Ние може да не бъдем с вас, но поне против вас не сме, а тия, които сега облагодетелствувате, тия бяха против вас.“\nВ тоя смисъл му говорил и много ми хареса, само че аз не мога да запомням текстуално и затова сега не мога си спомни точно думите му, които са били силно красиви. След това каза царят: „кампанията срещу мене тук в София постихна“. Но той остана с отворена уста, още повече като му казах, че го помня отпреди повече от 20 години, когато се срещнали пръв път той с руси коси, а сега побелял, а царят — окелавял… По тоя повод ми разправи как е взел тоз „пур лйо мерит“, който сега имат само Гьоринг, Браушвиц и още 3–4 човека в Германия. Когато Макензен се карал с Тошев във вагона и щели да се бият, княз Борис не искал да преведе това, което Макензен искал, като му казал от свое име, че не може да стане гробокопач на своето отечество, че полуразбита армия не може да върви напред, че трябва да дойде една германска дивизия (21-ва), за да се промени положението. Тогава Макензен се съгласил, дошла дивизията и след това разбили противника и можли австрийците да минат Карпатите, да се вземе Букурещ и пр. По тоя повод Макензен сам представил княза Борис за „пур лйо мерит“. Кайзерът телеграфирал и честитил на Фердинанд това, а той побеснял и веднага чрез Стоянов му телефонирал да се яви на 1 юни в София… Пътувах и ден, и нощ и като дойдох, тикна си ръката да му целувам и вика „Как смееш?“ — идеше ми да хвърля ордена си в краката му. — Аз заради него, понеже беше ревнив, не влязох в един град с войските, все стигна до града и се върна, а той… Каза ми да чакам да ме повикат и чак след два дни арест ме повика и тогава се обяснихме, че не съм виновен нищо. Но из носа ми излезе тоя орден, но го подчертах на германеца, че съм си го заслужил…\nПриказвахме за Генчев, който ме помоли да го приема, понеже бил много отпаднал, понеже той го гълчал много, понеже Генчев му уволнил личния слуга и понеже Вие тъкмо ми бяхте говорили да не оставам като по рано с Бърова да назначава министри, сега го поставих на мястото му и сега се лекува с дестилирана вода при Димков, та ако може, помогни му и ти душевно, виж му ръката.\nКазах му, че и Беби Чумакова идва при мен, и той се зарадва, че пак ме потърсила. Но каза той:\n— Царицата й иска обещание, че няма да идва при Вас, забелязвам и аз в Беби промяна.\n— Тя ще Ви търси и Вие може да й помогнете.\nГоворихме за същите с и му казах, че това…, че цяла Европа е въоръжена до зъбите, беше нещо хубаво и смислено. То ще даде плодове после. Изобщо в този ден ние се видяхме и засегнахме въпроси на едно мнение. Сега ми хареса. По-спокоен е.\nСреща с царя на 30.VI.1939 г. в Стоянови\nОт 10 часа до 12 без 10\nПредния ден идват вкъщи Севов и Багрянов, с когото говорихме по поведението на Стойчо Мошанов, който му казал, че се скарал с Кьосето, защото искал да ходи в Лондон, когато Кьосето е щял да ходи в Берлин, а също и по някои работи за самия Багрянов и неговите срещи с Кожухаров и Търкаланов. След това отидохме до Доспей да видим пътя за Рила, там валеше дъжд и Багрянов се разправя със селяните, а след това ходихме и в Самоков, за да поръча направата на пътя в горската инспекция. В туй време идвал Андро да ме търси, че ме викал царят за 7 часа, а аз се върнах в 8. Днес ходих и разговорът беше върху тия въпроси:\nСъществено: че като получил в Бургас писмото ми, пратил само царицата в Италия. И неговото впечатление е същото, което съм му писал, и той извади писмото.\n— Нося го със себе си — каза ми. Каза ми също какво говорил с министър Франк. Той, царят, казал:\n„Ние с вас се бихме и страдахме. Много съм благодарен на фюрера за картата му, в която България е зачертана като неутрална, но ако мислите съвсем да я зачеркнете, ще сбъркате. Вие сега правите мили очи на тия, които воюваха с вас, за петрола им, но бъдещето ще покаже значението на България. За вас, което беше Чехословашко за другата страна, ще бъде България. Но изгубите ли я, вашата ос ще бъде пречупена през средата. Вие имате сметка да имате една силна неутрална България в средата на полуострова, какъвто и ход да вземат събитията и пр…“\nВ тоя дух и много по-логично и красноречиво царят е развил тая тема. В резултат след няколко дни само повикват Кьосето на визита. Но тогава пък Мошанов се явява със своето желание да върви в Лондон и по тоя начин да дезавуира Кьосето и да хвърли сянка върху намеренията на царя. Кьосето се съпротивил, но Мошанов не искал да слуша. Генчев му казал да повика Мошанов, него ще послуша.\n— Да — казвам — ще Ви послуша, но ще иска голяма зестра за послушанието си. По-добре и Вие да се не мешате. Нека Генчев го посъветва от свое име да стори това, което трябва. Вие стойте настрана, защото каквото и да направите, той ще го използува не за доброто на България, а за свое лично добро. Нямам нищо против Стойчо. Нека след месец иде и той и който хване рибата, него ще признаем за рибар. Но сега да отива, когато може да помислят, че Вие играете двойствена политика, няма смисъл. Ще Ви нарекат Ипокрит и в Берлин, и в Лондон, а от това ще страдат само интересите на България. Царят се съгласи с това. После говорихме по-надълго за Де Корси — информатор на Интелижанс сървис, с който Мошанов е влязъл във връзка, и писмото му, че той малко може сега да стори с България в Англия. Царят го описа доста подробно като характер. След това ми говори за железницата в Бургас, впечатленията си от народа, от който е доволен, и особено от жените (каза ми буквално: „Колкото за това за правата на жените, колко пъти на тоя фотьойл не съм бил съгласен с това, което ми говореше, а сега виждам, че те са най-дейните, инпулсивните и пр. от народа…“) Приказвахме за положението изобщо, за кмета Иванов, за когото той ми каза, че преди три дена е казал на Кьосето за Янков и за др.\nБях му занесъл увеличени фотографии, които той хареса много. Каза ми, че ще ходи на наводнението в Севлиево. Също, че на 28-и през нощта в бурята един гръм ударил крилото на двореца, гдето спи царицата, и звънците почнали сами да звънят, но не сторил нищо, попаднал в гръмоотвода… Царицата беше мъка на тръгване — уплашена беше. Говорихме и някои други работи, които в момента не мога да си спомня.\nЦарят се чудеше, че въпреки това, което са говорили с Багрянов след нашата среща, той го викал пак да му докладва за горите, последният пак се срещал с Търкаланов, Мушанов, Кожухаров… Изобщо говореше с голяма горчивина по тоя въпрос. Чудеше се как може така леко да се отнася с тия работи. „Грешката е в нас — казвам му — като го знаем какъв е, не трябва да го оставяме без надзор, защото ето, като му казахте да отиде за пътя, веднага (отиде) и се разпореди.“\n— Да, той работи, но докато се стои на главата му. Женски тип е той и пр.\n— Да — казвам — но е поне сто пъти по-добър от Мушанов.\n— Разбира се — каза царят.\nПоговорихме още на тая тема.\nКурорт на Рила от 6.VII.1939 г. до 4. VIII. с.г.\nКъм края на юли дойде на гости Багрянов със Стоил Стефанов. Стоя няколко часа, говорихме по въпросите за камарата и мобилизацията, после го заведох при учителя, където говорихме около два часа, а след това той си отпътува.\nСлед два дена дойде Андро с д-р Екимов, но преди това ми писа, че Недев е пратил укази за смяната на д-р Радков с Боев, но са били върнати и той се тревожеше. Като дойде, разбрахме, че и след това, след два дни той дойде с Недев за малко да се видим. Пръв път Недев видя учителя при огнище на лагера, където и се запознаха. После Недев дойде при мене в палатката, гдето се преоблече и ме тури в течение на срещата, която е имал с царя и разговорите. Поменал му е царят, че срещата с мен като с умен човек и пр. След като се навечеряхме, заведох го при учителя, гдето седя около половин час, след което, макар че беше късно, си тръгна назад за София, защото имаха Министерски съвет, а също на другия ден откриване на линията Якоруда и пр. След като го изпратих, това беше петък, в събота и неделя ходих по разходки и не ходих на беседа. Във вторник сутринта учителят казал, че иска след гимнастиките да ме види. Отидох и той ми каза (в) 8 часа да ида. Отидох и той ми заговори защо съм изменил държанието си и че въпросът бил за по-големия стол, който дал на Недев, а по-малкия на мене, но този стол бил слаб и пр. Мене ми се видя чудно, че за такъв дребнав може да ме мисли и му казах направо:\n— И през ум ми не е минало, Вие знаете, че аз винаги сядам на земята до краката Ви, тъй че и дума не може да става за стол. Друга е причината. Аз от 10 години винаги когато идвам на Рила, идвам като на заколение. В 10 години 15 зъба сам съм си извадил. Ето и сега преди два-три дена си извадих пак. Преживявам крайни напрежения. Обхващат ме състояния на колективно съзнание. Чувствувам много души, които по никакъв начин не искат да те приемат като учител и с които трябва да се боря в себе си. Българският народ Ви не ще за свой учител — там е всичкото.\nТой ме слушаше изненадан, но пак ми каза:\n— Но това, което казах, като беше министърът тука, не беше хубаво, то беше от Черната ложа. Защо казахте, че ако искам да му говоря нещо, да ни оставите. Аз няма какво да му говоря.\n— Защото погледнах на него не като министър — за мене министър е говедарин, но като човек, като душа, на която Вие като учител може да имате нещо да кажете, на която среща аз да съм излишен.\n— Аз и ако му кажа, ще му кажа пред свидетел. Тъй че това беше мисъл на тъмните сили.\n— Може, но аз в душата си бях чист, като не исках да ставам проводник на нищо лошо, а не исках да заставам между учителя и една душа.\nРазговорът мина после на по-конкретна база. Той харесва Недев, но намира, че няма духовна база и че сега слушат всички, но че те си имат предвид техни планове. С този може да работите. Трябва да избирате мотивни темпераменти — продълговато лице, за да може да работи. Царят пада към творческите типове, мисли, че може много да направи, но по чувства е активен, обещава много, а не свършва, отлага. Царят не постоянствува, а насиля после възможностите по една наследствена линия. Да измени начина на действие, да се освободи от наследствените черти. Любовта не е била туряна като основа на човешкия живот досега. Досега са употребявани двата метода: знанието и силата. Но това е външната страна. Искали са да бъдат свободни и силни, а от това се ражда насилието и робството, а голямото знание създаде лъжата в света — нямат светлината.\nИ сега искат по същия начин със силата и знанието да решат въпросите, а не работят с любов и не са в съгласие с божествения ред на нещата и понеже не са приложили любовта, образуват огън. Любовта да се приложи като основа на живота. Тогава животът ще даде знанието, светлината като резултат естествен, но любовта трябва да се приложи като основа. Ако се гради здание без основа, какъв ще бъде резултатът? Всичките неща в света, съградени без любов, ще се разрушат. Природата руши. Защо? Защото хората не турят божествената основа. И Христос казва: „Къща, построена на пясък, пада, а на канара остава.“ Недев не изхожда от любовта. Ще Ви слуша, докато идеите му са в унисон.\nЗлото и доброто са в едно дърво — две противни движения в природата, но няма антагонизъм, в своя си път те са едно цяло. Злото в растенията е в корените, а доброто е в клоните. Злото отива към центъра на Земята, а доброто към центъра на Слънцето. Злото в нас се образува, човешкият егоизъм е корените на злото. Побеждавай злото чрез доброто. Доброто туря злото на работа. Активен по чувства да търси противоположни чувства с мекота. Светът е без основа. Без любов нищо не може да се почне… Царят да тури Стефана под наблюдение. Има нещо ново в съзнанието, но светът има нещо, което е по-силно, което обединява, и ще се наложи царят да приложи възпитателните методи. Не толерантност, а да се приложи волята Божия! Инак тя пак ще се приложи, но по-добре е и той да вземе участие в това приложение — по-добре е за него! Трябва да се приложи паневритмията в основните училища до Евера, а останалите упражнения — в прогимназията. Няма да ги чакаме. За доброто на един народ, за всички просветени хора туй се изисква.\nСлед като ми говори това, аз останах с една тъмна струя в душата си, защото от това разбрах колко дребнав ме мисли — за едно седалище стол да имам претенция, и то на гост!… След обеда, както си четях, при крака ми, левия, в палатката внезапно видях една пепелянка. Понеже бях бос, сепнах се и скочих, но много се разсърдих в себе си и извиках: „Дявол да те вземе, само ти липсваше тук.“ — Не успя да ме захапе, но аз я заклах с един трион с голям яд, а после ме беше срам самия мен за тая необяснима за самия мен злоба.\nНа другия ден дойде Христо Ловджията да ми каже да се срещнем с царя в Овнарско.\nНа 3. VIII. сутринта ние с Юрдан бяхме на уреченото място под Вада, чухме шум от автомобил, но го нямаше. Пратих Юрдан напред, а аз полегнах. По едно време чувам:\n„Мечтаеш ли?“ — И видях царят да се приближава. Станах, отидохме настрана и седнахме да говорим. Почерпих го с една топла водица. После пи още една. Имах и една круша от учителя — разделихме я заедно и започна разговорът. Най-първо с царицата и нейните отношения с децата. После за едно писмо, което майка й е пратила за една тяхна роднина, луда, на която уж цар Фердинанд продал скъпоценностите и спрял пенсията. Той ми разправи подробно как седи работата, че причината не е баща му, и пр. и че по тоя повод той е накарал царицата да даде отговор и че тя е послушала. Също, че царицата се кара на детето, защо не ядело бързо. Казах му, че учителят казва, че който яде бързо, бързо умира.\nРазказа ми за съня си, че два пъти сънувал, че все една змия иска да го ухапе — единия път змията била синя, но сѐ не могла да го ухапе — отървал се, втория път имало и друг човек при него. Като му казах за моята змия, той започна да ми разправя за нея около половин час подробности — как се казва и отровата й. „Чудна работа, гледай как сме свързани — аз я сънувах, а вие я убихте!“\nКаза ми впечатленията си с осветяване на линията, когато можах да го чуя, говори с радиото и той призна, че е бил по-спокоен, но ми каза, че Кьосето е дезертирал, като чул, че депутатът Голев ще говори — избягал, та да бъде по-внимателен. Заговори ми за отношенията на Стойчо и ме запита какво да прави. По тоя въпрос говорихме дълго. Даде ми някои данни да чета, а също и за катастрофата с железниците, а после говорихме за мобилизацията, за турците и царят каза, че са съобщили в Лондон и Париж, че ако ги нападнат, ще се бранят. Ако беше се видял със Стойчо и най-тайно, пак нямаше да остане тайно и германците, които имат шпиони, нямаше да пуснат пак оръжието в България.\n— Но сега той иска да се видим.\n— Няма да бързаш. Щом е викал Костова, прати го, но да внимава, нищо да не се ангажира, само да слуша.\nОплака ми се, че Кьосето говорил против камарата и с това усложнявал работата.\n— Този парламент изцяло работи добре — казах аз — и който откаже това, ще каже лъжа, но поотделно в състава му има много покварено и трябва да се избира доброто от лошото.\n— Да, но кога и как? — каза царят.\n— Предварително държавна програма, а после да се търси сгоден случай, без да се провокира.\nНа тая тема говорихме доста. Аз се обещах да кажа на Кьосето чрез Статев да престане с провокациите си (вчера 8.VIII. му казах това, защото Кьосето сам бе поръчал да дойде). Стойчо със своето отиване в Лондон внесе много смущения и в нас, и в другите. Казах му странично да му предаде, че това, макар да е една нетактичност, да гледа да я превърне в добро за държавата.\n— Но как да се открие камарата?\n— Има време и дотогава да се мисли, ако не избухне война.\n— Не се бойте. Нови избори може да станат.\nТогава и стана дума и за Недев, че е идвал при мене горе на Рила.\n— Да — казах му — идва за малко.\nТой намери, че и Недев е малко наивен, защото не послушал съвета му да ангажира Министерския съвет с назначаването на Боев, а съм поел риска, и сега много се говорело и за мене и пр. Казах му, че Недев ни най-малко не е наивен, но в някои случаи се прави на такъв, защото не намира за умно (да) спори с глупави хора или за глупави работи, които времето в късо време ще докаже как седят. Той е много привързан и изпълнителен.\n— Това видях и аз — каза царят.\n— На него смело може да се облегнете. Той няма да излъже надеждите Ви. При това и учителят каза, че той е най-почтен и деен.\n— А, тъй ли каза? — и ме накара да му повторя пак какво е казал учителят. Казах му да пусне указите за Радков и Боев.\n— Но аз не исках да пада върху Вас, мене и Недев тая работа, ако ни атакуват, да бъде поне за нещо по-голямо, а нали знаете Батенберг го изгониха, загдето не даде медал на Бендерев…\n— Не бойте се — казах му — докато те са големи страхливци, те могат да захапят само из за угла, а при това и Боев заслужава това място, което ще заеме. Против него са, защото няма да им позволи да си разиграват конете, както е било досега.\nЗаговорихме на тая тема. В туй време, като говорехме за камарата и Кьосето, мина един поп на кон. Царят, понеже бяхме близо до пътя, си наведе главата, докато мине, като четеше някакви молитви и плюеше и се буташе по мъдите, а аз се смеех и му казах:\n— Не се бойте, те като духове са изгубили силата си и не могат да направят нищо лошо.\n— Да — казвам му — те трябваше да правят добро, но изгубиха знанието си, та сега и лошото не може да направят.\nМинахме отново на разговора си. Чете ми доклади някои вътрешни, в които имаше доста тревога. Евреите закупували храна и пр. за идващите войни, но това няма да им се удаде и те няма да жертвуват толкова работи за една дреболия… Разговорът вървеше безсистемно към края. Често се връщахме на някои теми и ги разяснявахме. Личеше си, че Стойчо му е причинил много безпокойство. Започна да ме пита какво да прави и с Генчев, който се е заловил да ме спасява. Той е много лошо настроен (разбира се, срещу мен) и прави много работи, от които няма нужда.\n— И по-рано Ви казах, че с Генчев съм готов да си разделя хапката, при това и на мен е услужвал, но като дойде за мнения, и той не мисли като мене и аз като него — тъй че сме квит. Но няма защо да бъдем врагове за това. Той трябва да бъде лишен от възможност за известно време да се меси в политиката от Ваше име, докато му станат известни работи ясни. После той и сам ще проумее колко ненавременни са били някои работи. Приказвахме и за Стефан владиката. Той се надяваше да се облегне на мен, за да победи тия, младите владици, каза царят, но аз не можах в тоя случай да му бъда много полезен. Оплака ми се от Калфов; английският посланик Рендел идвал и го питал няма ли да ходи някъде. Царят му казал, че при тия политически условия засега не мисли никъде да ходи, защото го е страх, че може някой да подхлъзне народа му и да станат нежелателни работи, а тоя народ е вече плащал достатъчно в миналото. Рендел останал недоволен и му казал още някои работи. Царят му възразил, че ако бяха уредили зимъс работата с Добруджа, сега нещата щяха да бъдат други.\n— И тоя крал не е много умен — каза ми царят.\n— Влезте в положението му — казах му аз. — Вие видяхте зор, но и неговото не беше малко. Пъдиха го веднъж, а сега, където тръгне, вика и престолонаследника, защото го е страх да не го намери наново възцарен.\n— Вярно — каза царят — все със себе си го взима.\n— Хубаво направихте, че го посрещнахте на гарата с почести. Това беше да им се покажете ние сме лоялни.\n— Да, и аз мисля същото — каза царят.\n— При това не забравяйте, че той схваща добре нашата кауза, не може да ни даде нищо, защото ще се обадят и маджарите, а при това неговото лошо лично положение — гонен веднъж, скаран с брат си, обича майка си и оная еврейка около него…\n— Да — каза царят — вярно, че положението му е лошо.\n— Ами че ние за една могила дервишка сме готови да правим война, колко повече пък той ако почне да раздава земята, ще го изпъдят.\nМежду другото предаде ми това, което Рендел е говорил с Калфов, и запитал Рендел царя:\n„Какво има този човек с Вас, та така говори?“ 2.\n„Знаете, той ми беше адютант — казал царят. — Имаше недоволство за един медал, който баща ми не беше му дал от 20 години, но аз го извиках, примирихме се, дадох му ордена, разцелувахме се даже и го смятам, че сме приятели.“ Лицето на Рендел изобрази омерзение, каза ми царят. Стар интригант, добави царят в отговор на опита ми да кажа нещо добро за Калфов.\nЮрдан, който беше на пост, извести, че идват двама, и царят стана и отиде нагоре по пътеката. Мина Кирчев с едно селянче и замина нагоре; разбрах, че отива при мене. Царят се върна.\n— Тоя беше или генерал, или професор.\n— Кирчев — казвам.\n— Кайзера значи — смее се той.\nПродължихме разговора. Към 11 часа се разделихме. Върнах се в лагера и говорих на учителя това, което бях запомнил.\nЦарят ми каза, че сега царицата била много настроена срещу мен (вероятно от Генчев) и че искала да ме срещне да ми наговори, казах, че и това ще стане и че той мисли по-лесно ще се оправи. Царят призна, че сега е по-добре и че Надя сега е при нея.\nНа следния ден, 4.VIII., си прибрах багажа и се приготвих да си отивам. Учителят ме издебна на молитвения връх (аз мислех да му се не обаждам). И ми каза да гледам на 12-и т.м. да се върна, защото истинският събор тогава щял да стане, а после в града ще бъде само „така“. Казах му, че може и да остана.\n— Не, идете и после пак елате.\nКазах, че ще видя. Вчера получих едно писмо, в което виждам неговия пръст. На Папазов казал: „И Вие ли ще избягате като Лулчев?“\n5.VIII.1939 г., от учителя: Среща на 30.VII.1939 с царя, 10 ч. вечерта. Да възприемеш и предадеш правилно Божията любов — това е основният закон. Царят е активен в чувствата, но надеждата му е слаба. По женска линия върви. Умът трябва да дойде на помощ.\nНа 8-и т.м. през нощта дойде Севов и ме събуди, царят го пратил да ме види къде съм, защото пращал писмо горе със срещата на Костов със Стойчо, а мене ме нямало. Говорихме до късно през нощта за Стойчо, за Генчев, който се много ожесточил срещу мен, за Кьосето, бъдещите промени, за парламента и пр.\nУтре, 11-и, ако е рекъл Бог, може да отида на Рила. Не искам да оскърбявам учителя, макар че всичко ми е отгоре вече, и ако може, бих се забутал някъде, да не чуя, да не видя политика или „дъновизъм“, и двете ми стигнаха до гуша…\nСреща с учителя на Рила\nна 11.VIII.1939 г. на 13-и с.м.\nПонеже учителят ми беше казал да ида на Рила на 12-и, то на 11-и с.м. в 9 часа сутринта аз бях. Той известно време се прави, че не ме вижда, както си му е навикът, когато не е доволен от някого, а после дойде и ми каза между другото, че съм направил грешка, че съм вземал радиото от царя (разбира се, защото не му го дадох да бъде в него, за да блеят и се чудят овцете, ами го запазих да свири в палатката ми), че не трябвало да вземам и дрехите, които той ми давал, и пр. Мисля си, много късно ми казваш, след като прехвърля колата. Има смисъл да се каже на човек, преди да е глътнал нещо, което мисли за храна, а то излязло отрова, а не когато почне да рита, тогава да му кажеш, че не трябваше… Това си мисля, като ми говори, но нищо му не казвам, защото аз се сега чувствувам като гостенин, когото са поканили и той няма право на нищо, на свобода. Каза ми да отида привечер. Аз ходих, но понеже видях, че имаше други, па и защото не чувствувах нужда, не отидох. Преди да тръгна за Рила, вечерта дойде Борис със сестрите си да ми каже Надя, че когато идвал Севов при мен, имало на шосето трима детективи и царят пратил да ми кажат, че да се предпазвам. Казах, че това не ме интересува и че ако трябва, може да изчезна и за една година да не се вестявам, че не разбирам тия страхове, че не съм по-малко достоен от всеки, с когото се среща и официално, и че ако иска да няма детективи, да види кой ги е пратил, пък нека да ги изпрати в Малко Търново и тогава всички ще си легнат на дирниците…\nНа 13-и след гимнастиката учителят дойде при мене и каза да ме видел следобед към 3 часа. После обед прати да ми кажат, че ще отиват на екскурзия, та след това. Като се върнаха, каза на Стоянчо да ми каже да ида. Там говорихме около 2 часа. Явно бе, че той едно мисли, а друго говори, и ми даде една голяма ябълка, която извика протеста на Олга, на която също бе дал по-малка. Гледахме новата палатка, която му бяха донесли френците. Панаирът си е голям и мястото доста замърсено… Има и непознати хора, някои съмнителни… Каза ми, че докато ме нямало, идвали да им искат такси и от две общини и че не можели да ни дадат това място за 99 години, та да го благоустроим. Казах, че ще проуча този въпрос. Другото, което ми говори, отчасти записах, но лично за мене имаше малко.\nСегашният политически живот е резултат на миналото и то не може да се лекува, както те мислят. Англия искаше чрез Чехословакия да вмъкне Русия да ги… Поляците имаха пакт с германците за ненападение, а сега Англия има друга политика (и тика поляците). Германия и Италия искат да изтръгнат нещо от Англия. Англичаните ще преградят пътя към Средиземно море (?), с Франция англичаните играят шахмат — далновидни са! Царят има от какво да го е страх. Само че той се бои от това, от което не трябва да се бои, и не се бои от това, от което трябва да се бои. Докато човек не се освободи от своето минало, той не може да се ползува от своето сегашно…! Той смята, че сега се унижава, но той отдавна се е унижил! Има свят, в който и да иска човек да направи лошо, не може, но в по-нисши може да се прояви. И в нисшите светове се вижда какво се крие в него.\nЧерната ложа не е вчерашна. Тя изучава всичките слабости на човешката раса. Но Всемирното бяло братство ще се справи с нея. В политическия живот двете ложи се борят. Черната ложа не знае, не разбира устройството на нервната система, не знае къде…\nТук дойде един френец, Олга и един брат бръснар, който знае френски, и започнаха да се занимават с палатката и осветлението и после учителят ни даде ябълки, а, па като си отидоха те, разговорът някак не вървеше и аз скоро си отидох, а на другия ден в 4 часа се измъкнах и си дойдох тук…\nМинах пешком Сапарево, Дупница и с дебели дрехи (изтървахме автомобила!), та се малко поуморих, но сега, слава Богу, си починах и съм добре, по-добре, отколкото бях, като се върнах от Рила първия път. Бог да помага на всички, че и на мен.\nБлагодаря от сърце за радиото, чрез което имах възможност на планината да държа връзка със света долу и да чуя между другото и две Ваши хубави речи — при откриване Юнашкия събор и тая при отваряне линията Якоруда — Белица.\nТъй като приключвам засега курортния сезон, връщам радиото. Акумулаторът и батерията смених с нови — старите закъсаха.\nС искрен поздрав: Любомир Лулчев\nП.П. Синият цвят е духовен цвят — това за синята змия, която бяхте сънували.\nСофия, 19. VIII. 1939 г., Изгрева\n30.VIII.1939 г., 8 ч. сутринта. Учителя\nРеакцията на английската политика е в Русия, защото иска да я дели. Англия има козове. Тя ще привлече Италия и ще остави Русия и Германия. Русите имат да разрешават въпроси на изток. Царят много се колебае. Сцеплението между авторитарните държави, народите не е достатъчно. С взимането на Чехия Хитлер изгуби моралното в постъпките си. Всички искат доброто, но искат да си изграждат своите работи, да си вървят по своя път, но така не може да им се помага. Всяка държава си има своите интереси.\nНа 25-и т.м. ходихме с Багрянов на Витоша за един ден и приказвахме по много въпроси. Главно върху бъдещата камара. Той има доста добри мисли за бъдещето, като иска друга камара. Остана да оформим въпросите.\nНа 25-28-и бях в провинцията.\nНа 30-и се видях с царя във Враня от 5 до 7 и 10 ч. сутринта. Преди това беше ми изпратил на 24-и рапортите от Русия за депутатите, в които имаше много смешни работи, които те са правили (Георги Марков дъщеря си натъкмил, други шаяци продавали, други викали „Да живее Сталин!“ и пили, яли и пр.), и рапорт имаше от Лондон, който явно беше подшушнат от Англия да сме се разберели с Турция, на което се противопоставих, освен да стане комшийски, защото и посредникът ще иска нещо за себе си.\nНа 29-и т.м. вечерта ми донесе други секретни писма от Берлин, Лондон, Париж, Белград, Анкара и пр.\nНякои от тях съдържаха напразни тревоги, които и отбих. Оръжието беше се загубило из Сърбия, а също и въпросът за 100-тях вехти аероплани, които идеха и не пристигаха.\nЦарят беше доста смутен и мислеше, че войната ще избухне, а ние нямаме нищо. Казах му да се не безпокои, че и другите около нас не са по-добре. Той ми каза, че се смущавал от поведението на Англия, и ми каза за разговора, който току-що имал с Рендел, английския посланик, във Враня 2.\n— Приех го тука, за да помислят, че Англия прави натиск полуофициално.\nРазговорът е траял дълго, но царят е бил великолепен в защитата си на каузата на България. Той ми предаде дословно разговора и репликите — той има феноменална памет! За голямо мое съжаление аз не мога много да запомням и ще го предам откъслечно и като се сетя. Преди това говорехме за него, за Русия, Англия, Германия, изобщо за положението, като му показах да види как се мести центърът на съпротивлението и как постепенно народите се опитомяват чрез колективното съзнание и как се възпитават от всичко. Питаше ме по някои положения, които му бяха неясни. Не можеше да разбере защо Мусолини се е свил някак. Рендел му казал:\n— Не съм се срещал с никого. В отпуск бях само. Радвам се само, че положението сега е такова, че мнението в Англия за България се подобрява.\n— Но аз не мога да разбера по кои причини то се е влошило, когато България си стои на все същите позиции. И с какво ние сме заслужили английските вестници да насъскват Турция да си поправя границите за наша сметка.\n— Ама тя пази своите интереси!\n— Нейните интереси са на Дарданелите и тя би трябвало да укрепява Мидия — Енос, а не тия граници, като че ли Радко Димитриев е възкръснал и ще атакува отново. А Додеканеза се намира срещу Смирна, а не при Одрин.\n— Но те имат предвид и Италия, която може да дойде през Тракия. Но тогава те трябва да укрепят Марица.\n— Там са гръцките войски.\n— Но вие знаете те колко струват.\n— Да, но английската флота ще ги подкрепи.\n— Не зная досега някоя флота да е спечелила позиции на сухо, па даже и най-голяма да е. Едно време вие се обявихте против нас, защото сме запалили пожара. Сега сте против нас, защото искаме да бъдем ние неутрални! Съветвате ни да се разбираме наново с Турция. Какво има да се разбираме? Помежду ни има пакт за вечно приятелство. От тях нищо не искаме, нито те от нас. И двама сме бити от вас (Рендел трепва), да, от вас англичаните. Сега няма какво повече да делим. Вие знаете моето мнение. Моите симпатии са към Англия, но аз зная и Германия и имам стопански връзки. Вие знаете, че миналата година ви съветвах да се разберете с Германия. На вас говорих за Германия и нейните качества, а на германците — за вас и даже отидох дотам да им говоря, че сте готови за война, когато вие не бяхте.\n— Да, това знаем и сме Ви благодарни.\n— Чаках да се разберете с Германия, а то Русия се разбра… Ние, малките държави, чакахме да видим в днешни времена пример от големите, как вие разрешавате въпросите. За голямо съжаление аз съм в недоумение от това, което става, и особено от поведението на Англия към нас. Англичанското народ са… (тук той прави една прекрасна характеристика на Англия и английската империя). Ние може да се възхищаваме, но не може малките да й подражаваме. (Прави характеристика и на германците.) Англичаните бавно се вдигат, но като почнат нещо, не оставят, докато го не унищожат. Германците са по-ъглести, тромави като личности, но като цяло са дейни, послушни и пр. Бъдещето е във вашето разбиране. Защо да се унищожавате взаимно. Това ви говорих миналата година. Сега какво е крив моят народ, че не иска да се намеси на страната, където отидоха тия, които го ограбиха? При това ние заявихме най-платонически за нашите искания, без да правим повече въпрос. Не ви ли съветвах по-рано да натиснете Румъния, за да ни даде Добруджа. Това беше много по-лесно по-рано. Сега е по-трудно. Може би това ще бъде по-лесно после, но ние нищо не сме направили, за да смутим мира. Ние, които страдахме достатъчно във войните, искаме сега да бъдем неутрални и чакаме вие големите да се разберете и да ни помогнете да уредим и ние нашите работи.\nВ тоя дух царят е говорил хубаво и логично аргументирано. Радвах се, че е можал така да отстои каузата на България. После говорихме върху други въпроси. Оплака ми се от царицата, че станала причина детето да плаче поради въпроса, кога да чете молитвата и коя. Казах му да остави детето свободно. Говорих му и върху него самия да се не колебае вътрешно, че разбирам защо скита по манастири и черкви, но да остави това колебание. Външно нека се държи както иска, но да знае, че докато има контакт с божественото, ще има и резултати. После му заговорих вече и за назначаванията на д-р. Боев и алармата, че е дъновист, че трябва да тури край на този начин на борение с честните хора. Посочих му преписката за Пращилов и анонимните доноси, въз основа на които е уволнен, и че е време, когато му говорят за дъновисти, да пита нас, ние ще му кажем кой какъв е. Ще дойде време, че ще целуват земята, по която сме ходили.\n— Ние не искаме от Вас помощ или закрила, но справедливо отнасяне с нещата, защото после пак Вие ще страдате от тия несправедливости.\n— Зная това — каза той. — Сега и ти ме наоножда.\n— А, пардон — казах му, смеящ се — с подобни работи не се занимавам. Говоря за това, от което утре може да страдаш. Има неща, които трябва да се променят. Докога ще държиш това старопиталище около тебе? Защо не ги смениш с по-млади и дейни хора?\nТой обеща и започна да ми говори за оръжието, че от месец било изпратено и никой не се загрижил да го потърси и сърбите го забутали. Хитлер отказал да даде подводниците засега, а когато благоволел.\n— Аз лакей ли съм му? Ние трябва да приберем каквото може, но министрите спят. Дойдох тук, разтърсих ги и работата тръгна. Но Кьосето спи.\n— А Вие какво искате да прави, да танцува ли сега. Стига да знае да мълчи — и то е добро. Сега трябва да се мълчи и чака. Кой каза, че спи Генчев, пращах и за вагоните и за други работи да му каже, а той въздъхвал и му казвал, че с тая камара не може да работи и пр.\n— И Вие вярвате на Генчев, след като толкова пъти Ви лъга? Още повече че той сега е с Луков. Да, това се уверих, като му казах, че се отложи конгресът на Нюрнберг и Луков остана, а той побърза да каже, че пак щял да отиде. Той мене не може да ме излъже, но затова пък Ви настройва срещу хората. Знаете ли с каква тайфа сте заобиколени и Вие, както Хитлер, Сталин и др. Те и мен биха изяли, но добре че разбраха, че не искам местата им или пари.\n— Да, това е така — каза царят. — Ами какво да правя?\n— Трябва да внимавате, защото ни предстоят социални борби. Сега, когато Русия се вдига отново на хоризонта, ние не можем да останем с тия колективни договори, които предполагат интегрално консумиране на производството, което го няма, и това ще докара до улични конфликти. Трябва да се дойде до участието на работниците в печалбите, което прокарах още в 1918 година в инженерната работилница и което има отлични резултати. Вижте и Шумелов и му внушете тая идея, инак конфликтите ще дойдат до един опасен момент. Царят обеща да го види и говори. (За Генчев ми каза, че правел някакви апартаменти, с какви пари не знаел, и че забелязвал нещо, което не му харесвало в очите му, но и му казал, но той отказвал. Не ми вдъхва доверие, но го търпя заради това, че не е добре с жена ми, тя не може да го търпи…)\nЗапита ме след това какво да прави с Народното събрание. Казах му, че по тоя въпрос ще си помислим, нека да мине 5 септември. Запита ме: „Багрянов какво прави?“ Казах му, че тия дни съм бил с него на Витоша и че сега ми прави впечатление, че е по-реален политик, отколкото по-рано. Че е вече по-улегнал. Царят искаше да знае как да процедира с камарата, кога да я разпусне и дали да чака, след като й дойде време да се събира, или по-рано, или пък да се търси някой друг предлог или начин. Казах му, че поотделно мнозина от хората в парламента са кандидати за затвора… Контев, Гето Кръстев е взел 50 000 рушвет на месарите, Тракаланов 30 000 лв. на други и пр. Но че парламентът като цяло е работел добре и не може да бъде в нищо упрекнат, и като така трябва да се действува справедливо, защото основата на държавата е справедливостта, и може да имаме лош резултат, ако не постъпим справедливо. След това ме пита кога да отиде при запасните мобилизирани. Казах му да отиде по-после, и то тихо, да не носи вид на демонстрация или че се е случило нещо, защото сега във всичко се преувеличава и може да вземе тревожни размери. (Сега съобщиха, че Германия присъединява Данциг, може би ще има интервенция за спиране войната. Не ми се иска да вярвам, че светът ще обезумее наново, макар че Англия като че ли иска да се справи с някои въпроси. Дано и ние не й попаднем в челюстите!)\nГоворихме за радиото, което ми беше дал и което му върнах; после пита ме за моторизирания мошеник — Робев или Стойчо, не разбрах добре — и не му отговорих нищо, прескочих на други въпроси. Изобщо разговорът мина сравнително гладко и макар че доста горчиви работи му казах, но той се отнесе със смирение, като си призна греховете, още повече че видя колко много се зарадвах от репликите, които тъй сполучливо е направил на Рендел. Дано Бог пази и помага на него и България в тия мъчни времена.\n Надежда, княгиня, сестра на цар Борис III.\n Велизар Багаров, депутат, индустриалец.\n Леон Блум, френски политически деец, лидер на Социалистическата партия, министър-председател (1936–1938, 1946–1947).\n Светослав Поменов, дипломат, пълномощен министър в Италия (1934–1940) и Германия (1931–1935), ръководил българската делегация на преговорите в Крайова.\n Галеацо Чано, граф, министър на външните работи на Италия след 1936 г.\n Тодор Христов, пълномощен министър в Германия (1935–1936), Турция (1936–1940), СССР (1940).\n Грегор Гафенко, румънски дипломат, външен министър (1938–1940).\n Д-р Димитър Шишманов, пълномощен министър в Турция (1935–1940), главен секретар на Министерството на външните работи (1940–1943), министър на външните работи (1943–1944).\n Любомир Стоенчев, полковник, войвода на Върховния македоно-одрински комитет (1902–1906), командир на 9-а велешка дружина в Македоно-Одринското опълчение през Балканската война и командир на 28-и пехотен стремски полк и дружинен командир от 64-и пехотен македонски полк.\n Данаил Крапчев, журналист, директор на в. „Зора“ (1919–1944).\n Изречението е недовършено и в оригинала. — Б.съст.\n Петко Пенчев, журналист, деец на Демократическата партия, член на ЦК на ВМОРО.\n Тодор Паница, деец на левицата във ВМОРО, войвода. Изпълнил смъртната присъда над Борис Сарафов и Иван Гарванов, които били осъдени на смърт от ръководителите на „Серската група“.\n Борис Сарафов, деец на Македоно-Одринското легално и революционно движение, председател на ВМОК и член на Главния щаб на Илинденско-Преображенското въстание в Битолско, задграничен представител на ВМОРО в София, офицер.\n Александър Малинов, политически и държавен деец, водач на Демократическата партия, министър-председател (1908–1911, 1918,1931).\n Евтич, югославски министър.\n Иван Попов, дипломат, управляващ посолството в Унгария (1933–1936), пълномощен министър в Чехословакия (1936–1937), Югославия (1937–1940), Румъния (1944–1945), министър на външните работи (1940–1942).\n Херберт-Фрайхер фон Рихтхофен, германски пълномощен министър в България.\n Август фон Макензен, германски генерал, фелдмаршал, командуващ австро-унгарските войски в Галиция (1915), военните действия срещу Сърбия (края на 1915) и в Румъния (1916).\n Андрей Тошев, политически и държавен деец, дипломат, министър-председател (1935), търговски агент в Битоля (1903–1905), Черна гора (1905), Гърция (1906), Сърбия (1908) и пълномощен министър в Сърбия (1909–1913), Турция (1913–1915), Швейцария (1915–1919), Австрия (1919–1920).\n Димитър Бъров, юрист, основател и пръв ректор на Висшето търговско училище в Свищов, председател на БЗК банка, министър на търговията, промишлеността и труда (1937–1938).\n Непопълнен в оригинала текст. — Б.съст.\n Ханс Франк, държавен министър, председател на Академията за немско право, генерал-губернатор на окупираната от хитлеристите Полша.\n Христо Статев, член на Демократическия сговор, министър на земеделието (1931), депутат.\n Атанас Бендерев, военен деец, генерал-лейтенант, участвувал в детронирането на княз Александър Батенберг и емигрирал в Русия.\n За отношението на царица Йоанна към Л. Лулчев виж в нейните „Спомени“, София, 1991, с.104.\n Радко Димитриев, военен деец, генерал от пехотата, пълномощен министър в Русия (1913–1914). През Балканската война 1912–1913 г. командува 3-а армия, която спечелва сраженията при Лозенград, и Люлебургаз — Бунархисар.


Парадокс: Достъпът на Бойко Рашков е отнет, без да заема държавен пост - Избори 2021 - Дневник\nВасил Хаджийски Светлана Георгиева\n15:18, 27 май 21 , 44684\nДостъпът до класифицирана информация на вътрешния министър и вицепремиер Бойко Рашков е отнет на 23 април 2019 г. Това е посочено в отговор на Държавната комисия по сигурността на информацията (ДКСИ) след изпратени от "Дневник" въпроси. Отнемането е издадено от Държавна агенция "Национална сигурност" (ДАНС), а ДКСИ не разполага с причините за него.\nСпоред публичните информации и регистри по това време Рашков не заема държавен пост. През декември 2018 г. изтича мандатът му като ръководител на Бюрото за контрол на специалните разузнавателни средства (СРС). След това юристът остава само преподавател по наказателен процес в УНСС, където е доцент и оглавява катедрата по наказателноправни науки. През юли 2020 г. е назначен в правния съвет на президента Румен Радев.\nПред "Дневник" Рашков обясни днес, че през април 2019 г. е работил единствено като университетски преподавател по право в УНСС и Варненския свободен университет и като такъв нито е имал достъп до тайни, нито му е бил необходим. Той не е бил уведомен, че на 23 април 2019 г. ДАНС му отнема допуска и изобщо не е знаел, че все още има такъв.\nНа въпрос на "Дневник" дали при изтичането на мандата му като шеф на Бюрото за контрол на СРС достъпът му до класифицирана информация не е бил прекратен автоматично, Рашков отговори, че очевидно не е, но той тогава не е знаел и не се е интересувал от това.\n"Допускам всичко. За мен обяснението са слугинските нагласи на тези хора, заемащи високи постове, към бившия министър-председател, за когото вече всички знаем какъв човек е с чекмеджето, еврото, плеймейтките, бутилките уиски в спалнята. Какви искате да са хората, подчинени на такъв премиер? Те могат да бъдат негово подобие. Те не се интересуват от закона. Те се поставят над закона", каза министърът на въпрос на "Дневник" дали допуска, че службите са направили някаква манипулация.\nКак се отнема нещо, което не е предоставено\n"Дневник" очаква отговор от ДКСИ в какво качество Рашков е имал допуск през април 2019 г., за да му бъде отнет. Допускът му като председател на Бюрото за контрол на СРС би трябвало да му е прекратен автоматично след приключването на мандата му, тоест 4 месеца по-рано.\nНеясен остава и въпросът дали Бойко Рашков е бил уведомен за отнемането, за да може да го обжалва, както е по закон (когато вече бившият председател на ДАНС Димитър Георгиев пусна пред медиите в сряда информацията за отнетия допуск, каза и че не е имало обжалване). От отговор на ДКСИ до БНТ се разбира, че задължението за уведомяване на човека с отнетия достъп е на ДАНС. И в отговора до държавната медия липсва информацията в какво качество Рашков е имал достъп до секретна информация по това време, че да му се отнеме.\n"Дневник" се обади на пресслужбата на ДАНС, за да зададе въпроси, но от там вместо информация, получихме отговор, че вече сме попитали и ДКСИ. Беше ни заявено да изчакаме отговорите оттам.\nАко Рашков е имал допуск и не е бил уведомен, това би било сериозно нарушение на закона.\nПред "Дневник" Рашков каза, че не е бил уведомен.\nПроблемът с допуска\nКазусът е изключително важен, защото може да покаже как пълната непрозрачност и безконтролност на дейността на службите може да се използва срещу опоненти. Показателно е, че едва вчера вече бившият председател на ДАНС Димитър Георгиев, веднага след като беше обявено, че ще бъде уволнен, обяви пред журналисти, без да бъде питан, че силовият вицепремиер и вътрешен министър Бойко Рашков е с отнет достъп до класифицирана информация, и намекна, че това ще му попречи да изпълнява задълженията си.\n"Имаме едно основно притеснение - че силовият вицепремиер е лице с отнет достъп до класифицирана информация за срок от 3 години, като отнемането е преди 2 години. Този достъп не е обжалван. Ние, секторът за сигурност, работим с класифицирана информация", каза Георгиев. Той не изясни защо съобщава това чак сега, нито в какво качество Рашков е бил лишен.\nЗа "Дневник" Бойко Рашков каза в сряда, че не му е известно да му е отнет достъпът до секретни данни, но "както се вижда - всичко е възможно".\nВ четвъртък заяви, че спецслужбите, и специално ДАНС, са се превърнали в българския Франкенщайн и от тях могат да се очакват всякакви "изненади", имайки предвид незаконни действия.\nОт ДАНС отговориха пред "Дневник", че само ДКСИ може да отговори в качеството му на какъв е бил отнет достъпът на Бойко Рашков и кога и по какъв начин е бил уведомен за това.\nОт пресцентъра на Министерския съвет и МВР до този момент не са отговорили на въпросите на "Дневник" каква е причината за отнемането на достъпа на Рашков и пречка ли е това да изпълнява функциите си на силов вицепремиер.\nСпоред Закона за класифицираната информация и според експерти в областта, с които "Дневник" разговаря, министрите получават автоматично право на достъп до държавни тайни и единствено подлежат на обучение как да работят с тях, което се документира със сертификат за проведено обучение. Юристи обаче предположиха, че прокуратурата може да се възползва от колизията и да образува дело на министъра за нерегламентиран достъп до тайни вследствие на отнетия допуск.\nХората с отнет достъп до информация нямат право да кандидатстват за заемане на длъжност, която изисква да работят със секретни данни, до три години от отнемането на разрешението. Те обаче трябва да са били официално уведомени, че им е отнет достъпът, за да могат да обжалват решението в законовите срокове.\nЛипсата на уведомяване от страна на ДАНС би поставила под въпрос действието на акта за отнемане.\nИменно това е големият въпрос - бил ли е уведомен за отнемането и как точно. По закон хората с отнет допуск имат право да обжалват пред ДКСИ, а след това и пред Върховния административен съд.\nКакво пише в регистъра на ДКСИ\nВажна подробност в казуса с Рашков е, че допускът на заместника му в Бюрото за контрол на СРС Георги Гатев е отнет окончателно през януари 2018 г. На Рашков обаче остава валиден до края на мандата му и за това има публикувани документи на страницата на Народното събрание. Те са издадени от ДАНС. Той дори е допуснат като кандидат за следващ мандат в процедурата на парламента, но не е избран. Тоест има доказателство, че е приключил мандата си без никакъв проблем с достъпа до тайни.\nЗатова е парадоксално, че четири месеца по-късно ДАНС вписва в регистъра на ДКСИ, че му е отнет.\nСпоред експерт по класифицираната информация в същия регистър трябва да е записано и кой и как е уведомил Рашков за това. В отговора си до БНТ обаче ДКСИ твърди, че няма такава информация. "Дневник" очаква отговора на ДКСИ какво пише в регистъра й.\nПрезидентът коментира работата на ДАНС\n"Когато ДАНС обслужва определени партии и личности, няма как да се преборим с корупцията по високите етажи на властта". Това заяви президентът Румен Радев по време на брифинг пред журналисти, след като беше приет на аудиенция от Негово Светейшество папа Франциск във Ватикана.\nПо думите му затварянето на очите за огромни нарушения и корупционни скандали без никакво действие е причината да няма никакви резултати в борбата с корупцията и години наред чужди шпиони да действат из България.\nПомолен за оценка на новото ръководство на ДАНС, държавният глава посочи, че то следва да докаже качествата си със своята работа.\nДо седмица Рашков ще подаде сигнал в прокуратурата срещу Бойко Борисов\n10:04, 23 окт 21 / Избори 2021 206\ntsefan_92 15:22, 27 май 21 / Неутрално\nНеграмотните калинки на ГЕРБ лъсват ежедневно с некомпетентността и действията си. Смях!\n3biri 15:29, 27 май 21 / Неутрално\nА онова председателче на ДАНС (вече бившо), защо не каза, че Рашков е с отнет достъп още когато обявиха назнач...\nРейтинг: 353 15:21, 27 май 21 Неутрално\n"Достъпът на Бойко Рашков е отнет, без да заема държавен пост"\nЕстествено! Борисов е разбрал, че е близък на президента и веднага е задействал протежетата си.\nРейтинг: 257 15:22, 27 май 21 Неутрално\n40 210 Коментарът е обиден или неуместен\nРейтинг: 120 15:25, 27 май 21 Неутрално\nВъртяха сучеха и накрая признаха че няма достъп...\nРейтинг: 1119 15:26, 27 май 21 Неутрално\nБатак! Кочина с права, регламенти, закони, достъпи... гербава кочина.\nРейтинг: 711 15:27, 27 май 21 Неутрално\nГеоргиев и менторите му решиха, че с тази информация ще постигне фурор.. Слаб компромат.\nРейтинг: 120 15:28, 27 май 21 Неутрално\nИнтерсно който го е поставял за вътрешен министър и вицепремиер въпросният не е ли знаел, че няма достъп?\n155 43 Коментарът е обиден или неуместен\nРейтинг: 2088 15:29, 27 май 21 Неутрално\nА онова председателче на ДАНС (вече бившо), защо не каза, че Рашков е с отнет достъп още когато обявиха назначението му, ами изквича чак, когато го наритаха! Да не би да е смятал да го изнудва, за да спаси топлото си местенце.\nРейтинг: 614 15:29, 27 май 21 Весело\nДа питам за един прЕател:\n1. Защо имаш нещо, което не ти трябва от заеманата длъжност?\n2. Ако си го имал предвид предишната ти длъжност, не е ли редно да го върнеш?\nРейтинг: 2987 15:30, 27 май 21 Неутрално\nПреди това е заемал и е имал шанс да заема след това.\nВ момента заема.\nТе затова се прави, ако се върне, да няма достъп.\nТ.е. няма парадоск.\nРейтинг: 2088 15:31, 27 май 21 Неутрално\nОчевидно не! Вие знаехте ли?\nРейтинг: 195 15:31, 27 май 21 Неутрално\nЯвно паметта на много хора е къса. Но аз помня времето когато Рашков като шеф на следствието се грижеше да няма осъден нито един мафиот. Протакваше се следствието, компроментираха се доказателства, подшушваше се на разследваните кога е време да "фъснат" в чужбина. Въобще светла фигура е тоя... като всички останали в Радевата шайка.\nРейтинг: 4170 15:32, 27 май 21 Неутрално\nТова показва само в ръцете на какви посредствени хора е поверена националната ни сигурност.\nДостъп до класифицирана информация на всички нива се издава ex officio - за целите на заемана длъжност и за периода на заемането й.\nНапример в момента Бойко Методиев от Банкя не би трябвало да има такъв достъп.\nЦиркът, който разиграха с "отнетия" допуск на Бойко Рашков, ги изобличи като отмъстителни дребни душици, които в напъването си да се харесат на Боса (а той ги лъже, че след юли се връща на бял кон) забъркаха пореден скандал, нанасящ репутационни щети на България.\nРейтинг: 184 15:32, 27 май 21 Неутрално\nКуца журналистиката. Оня ден шефа на ДАНС като се беше изтупанил пред всички никой не се сети да го попита. А това е доста логичен въпрос.\nРейтинг: 184 15:33, 27 май 21 Неутрално\nИ аз нямам достъп до класифицирана информация. Предлагам ДКСИ да ми го отнеме!\nРейтинг: 504 15:36, 27 май 21 Неутрално\nКажи кои мафиоти е пуснал?\nРейтинг: 2987 15:36, 27 май 21 Неутрално\nАбе знаеше се. Или поне разни сайтове и медии писаха като му чуха кандидатурата.\nРейтинг: 2088 15:37, 27 май 21 Неутрално\nДа питам за един прЕател:1. Защо имаш нещо, което не ти трябва от заеманата длъжност?2. Ако си го имал предвид предишната ти длъжност, не е ли редно да го върнеш?\nНЕкъв по-тъп въпрос не ви ли хрумна!? След като веднъж ви отнемат допуска до еекретна информация, независимо дали ползвате или не такава в продължение на 3 години нямате право да получите нов.\nРейтинг: 7975 15:37, 27 май 21 Неутрално\nЩо за неграмотни работят в тези служби. И защо ги наричаме "за сигурност". Сигурност за кого, за Боко и мафията.\n15:37, 27 май 21\nРейтинг: 120 15:38, 27 май 21 Неутрално\nПаметта на някои хора (ако въобще я има) е твърде кратка.\nСега Орешарски взима реванш. А не мина чак толкова време. И някои хора се възхищават.\nДаже и Виденов надига глава да се оплаче от всички и от всичко.\nВсички комунисти искат възмездие.\nИ го получават след простести на "градската софийска десница" приемници на СДС, ДСБ...\nМладите искат своят бунт и го получават работейки за едни дето предишните млади протестираха срещу тях.\n15:39, 27 май 21\nРейтинг: 8 15:40, 27 май 21 Весело\nАз нямам разрешение за пилот, моля ДАНС да ми отнемат, за да си го върна!\nРейтинг: 2088 15:41, 27 май 21 Неутрално\nПо-елемвнтарно е! Направено е защото не е гербер. И навремето достъп до секретна информация са имали само комунистите.\nРейтинг: 120 15:41, 27 май 21 Неутрално\nДо коментар [#21] от "sbs15671504":\nТой е малко по-възрастен от мен. Така мисля.\nИ съм роден в София. Не че се радвам. Прованса повече ми харесва.\nРейтинг: 120 15:42, 27 май 21 Неутрално\nДостъп имат само слабоумните калинки на Шиши и Бойко.\n15:42, 27 май 21\nРейтинг: 3728 15:42, 27 май 21 Неутрално\nПравото на достъп автоматично отпада след приключване на дейността, заради която е дадено.\nВероятната причина я позна май #1 - че Баце с авере, нанюхвайки, че Рашков може да се появи като сътрудник на Президента - са заложили капан и бомба с дистанционно. За когато им потрябва. За Радев.\nТо затова и Рашков не е бил уведомен ...\nРейтинг: 120 15:44, 27 май 21 Неутрално\nСамо ДБ каквото каже е истина... Затова чакам позицията на ДБ (на централното ръководство на партията, а не някакви шушумиги)... ДБ само има право да казва каква е истината в България, кой кой е, кой лъже, кой говори истина, кой на кой човек е...\nАко не е ДБ край... Тези глави ги носим само за украшение...\nРейтинг: 476 15:44, 27 май 21 Неутрално\nкак може да ти отнемат нещо, което не притежавашл Т.е. напускаш държавната служба автоматично достапът ти се прекратява. месеци след това т отнемат достъпа , който вече си загубил автоматиччно, щото не си на държавна длъжност...И как става тази работа? и никой не те увемедомява за тия фантасагории, за да можеш да питаш макакво ми отнемате.\nЕ това е казуса- гербиджа е способен на всякакви беззакония, но се надявам най-накрая ада стане ясно кой е изфабрикувал този очевиден компромат. За това ли са службите? Реторичен въпрос\nРейтинг: 134 15:47, 27 май 21 Неутрално\nВсичките от БСП трябва да им се отнеме достъп до всичко. Те са марионетки на Кремъл.\nРейтинг: 851 15:48, 27 май 21 Неутрално\nРазформировайте ги тези служби. Назначаване на нови и неопетнени хора в тях.\nЯвно ще трябва да градим държавата наново след мафията.\nРейтинг: 120 15:50, 27 май 21 Неутрално\nНяма според ДБ, БКП е антируска партия и Резидента е анти руски настроен. Такива са им опорките.\nРейтинг: 1564 15:51, 27 май 21 Неутрално\nМисля, че не е задължително да си на държавна длъжност и да имаш допуск от ДАНС. Сега при него може да е странен случай, но като цяло не случайно ти се отнема и това важи за период от три години, а не утре пак да ти го дадат. Може работата да ти го изисква, ако извършваш определени дейности в обект от Националната сигурност. Не знам същия ли е, но дори да монтираш сложна автоматика в Козлодуй преди години искаха достъп от ДАНС. А си обикновен инженер и хал хабер си нямаш понятие от политика.....\nРейтинг: 798 15:52, 27 май 21 Неутрално\nНа господина с прекратен неплатен отпуск тези въпроси трябваше да му бъдат зададени още на пресконференцията,която даде.\nРейтинг: 4170 15:54, 27 май 21 Неутрално\n"Мисля, че не е задължително да си на държавна длъжност и да имаш допуск от ДАНС. "\nТова също е вярно - в предишния си пост съм написал "заеманата длъжност", а не "заеманата държавна длъжност".\nРейтинг: 2338 15:55, 27 май 21 Неутрално\nБезобразие, след безобразие - ден след ден!\nНаистина бандити са управлявали държавата!\nРейтинг: 839 15:55, 27 май 21 Весело\nвелика е държавицата на Боко !\nзащо му я чупите и убивате елита му ?!\nдолу ръцете от нея, варвари майцепродавци!\nсамо от юмрук и автомат разбирате .....\nРейтинг: 4170 15:56, 27 май 21 Неутрално\n"Мисля, че не е задължително да си на държавна длъжност и да имаш допуск от ДАНС."\nПропуснах да уточня, че допускът е от всъщност ДСКИ. ДАНС имат консултативна функция за установяване (поне така е на теория) на липсата на обстоятелства, които биха дисквалифицирали кандидата от даване на такъм допуск.\nРейтинг: 2065 15:58, 27 май 21 Неутрално\nСя чуденката е каква е причината. Причината е ясна като бял ден - комунистически ченгесар като Рашков не би трябвало да има досртъп до никаква информация.\nРейтинг: 580 15:59, 27 май 21 Неутрално\nДжедаят на Капитал!\nРейтинг: 2338 16:00, 27 май 21 Неутрално\n—цитат от коментар 30 на kzj35678888\nБорисов от кое бсп беше?\nНа кои митинги ходеше в началото на демокрацията?\nИли оно никога не е било комунист...?\nРейтинг: 1260 16:00, 27 май 21 Неутрално\nВ продължение на дванайсет години се е изграждала и окопавала тази мафиотска структура така, че да се срастне в единен\nТе са умували многократно откъде и откого може да дойде заплаха за тях и са набелязвали превантивни мерки за да не допуснат това, и как да реагират в случай на нужда.\nТова е конгломерат от държавни служители, съдии, бизнесмени, прокурори, медии, журналисти, разследващи органи, мутри и се стигне до обикновени биячи като онзи "Стъки", които ще имат задача при крайна нужда да организират размирици.\nНаивници са онези, които си въобразяват, че за две седмици, за два месеца или за две години ще могат да пробият тази стена.\nНяма да могат дори да й причинят драскотина.\nРейтинг: 2987 16:01, 27 май 21 Неутрално\nДо коментар [#9] от "realguru":По-елемвнтарно е! Направено е защото не е гербер. И навремето достъп до секретна информация са имали само комунистите.\nИсторията е следната - има звено за контрол на СРС (на подслушванията) с шеф Бойко Рашков. И през 2017 го подпукват, първо заместника му, после него. Както той гони сега, така и него го изгонват тогава. :)\nТезата тогава на Цацаров и тези дето го гонят от ГЕРБ е, че предават информация на подслушваните лица.\nНеговата теза е, че управляващите го махат щото искат да подслушват без контрол.\nТе това е накратко историята - кой крив, кой прав не казвам. :)\nСамо казвам че първо заместника му е с отнет достъп и изгонен, после и той.\nТака че това се знае, не е ново, не е нещо скрито покрито. Просто медиите го подеха сега.\nРейтинг: 1828 16:02, 27 май 21 Неутрално\nNякой е решил да отнеме достъп и неизвестна калинка е изпълнила желанието. Калинке малинке покажи ми....\nРейтинг: 1564 16:03, 27 май 21 Неутрално\nДа издателят е точно тази агенция.\nРейтинг: 856 16:05, 27 май 21 Неутрално\nТикви и калинки, калинки и тикви. Гарантирано от гербиджа.\nРейтинг: 1414 16:07, 27 май 21 Неутрално\nЗа пръв път стратегическо мислене и действие при ГЕРБ! Неочаквах...\nРейтинг: 2726 16:07, 27 май 21 Разстроено\nКолко са се лутали ГРЕБящите калинки и колко още ще се лутат... Намират се обаче, въпреки, че не се търсят... Тези СЪЩЕСТВА са управлявали ДЪРЖАВАТА, сигурността и ...\nРейтинг: 0 16:08, 27 май 21 Неутрално\nБСП взе кокала през задния вход. Чрез хитра врътка за проваляне на съставянето на правителство и служебен кабинет.\nА медиите на бившите костовисти се скъват да хвалят кабинета в сянка на БСП\nРейтинг: 1260 16:08, 27 май 21 Неутрално\nМутрата Боко - Тиквата върви към обвинение като организатор на престъпна група. Защото организацията, която е правил е точно това - мафиотска структура с изключително висока степен на обществена опасност, застрашаваща сигурността на държавата.\nОбществото е напълно настроено за точно такъв съдебен процес на изчистване на държавата от организираната престъпност с участие на висши фигури от властта и ще му даде пълна подкрепа.\nИ колкоро повече пищят престъпниците, толкова повече хората ще добиват увереност, че се върши истинска работа.\nРейтинг: 0 16:09, 27 май 21 Неутрално\nА мутрата Черепа върви към пълно оневиняване от новата Народна Власт..........\nРейтинг: 182 16:15, 27 май 21 Неутрално\n...преподавател по право в УНСС и Варненския свободен университет...\nЧе то във Варненския свободен университет и преподаватели ли имало. 😁😁👍Позната се оплакваше, че не искали да и пишат шестица, а само петица, защото, забележете, не присъствала на изпита.\nРейтинг: 660 16:16, 27 май 21 Весело\nДо коментар [#28] от "justauser":\n"Тези глави ги носим само за украшение"\nЗа някои от вас и това не е много сигурно.\nА иначе, някои слушат ДБ, други слушат Банкянското информбюро или джипка ТВ. Свят широк, хора разни...\nРейтинг: 608 16:16, 27 май 21 Неутрално\nОНЯ ДЕН СА МУ , ГО ОГНЕЛИ , И ЛЪЖАТ ЧЕ Е ПРЕДИ ДВЕ ГОДИНИ ДЪРЖАВНИТЕ СТРУКТУРИ РЕДОВНО СИ ОСТАВЯТ ПО ЕДИН РЕЕД ПРАЗЕН ЗА ТАКИВА СЛУЧАИ\nРейтинг: 968 16:17, 27 май 21 Неутрално\nАбе вие четете ли въобще , мислите ли ....и само си плещите като папагал една и съща нескопосана опорка?\nДопускът е бил прекратен след като Рашков вече не е бил на длъжност , която да изисква такъв. Освен това и не е бил осведомен.\nНе стана ли ясно , че българските служби са превърнати в частна бригада за разчистване на сметки с оглед запазване на властта от един съмнителен политик с откровени препратки към тежка корупция?\nНе ви ли увряха главите , че така няма стане и всичко си има граница?\nБаси и народа.....баси......\nРейтинг: 2088 16:17, 27 май 21 Неутрално\nДа бе знаело се е! Я ми кажи тогава, кой точно от ДАНС е подписал предписаниети за отнемане на допуска. Щото един приАтел ми каза, че и тогава е имало неплатени отпуски от шубе, защото някои са се усетили, че ще дойде видов ден.\nРейтинг: 182 16:17, 27 май 21 Неутрално\n"Достъпът на Бойко Рашков е отнет, без да заема държавен пост"Естествено! Борисов е разбрал, че е близък на президента и веднага е задействал протежетата си.\nВий ще го изкарате като нещо средно между баба Ванга и Нострадамус.😁😁😁\nРейтинг: 747 16:18, 27 май 21 Неутрално\nСтрува си да се разрови тази история. Не може да няма документи защо е отнет достъп и защо не е уведомен Рашков, ако казва истината, че не знае.\nРейтинг: 619 16:19, 27 май 21 Неутрално\nВсе си мисля че отнемане на достъп е различно от прекратяване на достъп поради напускане на поста който изисква достъп\nРейтинг: 1260 16:20, 27 май 21 Неутрално\nДо коментар [#50] от "Литекс се преименува на ЦСКА минус София":А мутрата Черепа върви към пълно оневиняване от новата Народна Власт..........\n—цитат от коментар 51 на ann311051059\nПо делата за подкуп са подсъдими и двете страни.\nКъм момента има явно несъответствие.\nНа този, който е давал подкупа са му повдигнати 18 обвинения,\nа на този, който го е вземал - нито едно.\nРейтинг: 2088 16:21, 27 май 21 Неутрално\nВие къде го видяхте да върви - по Витошка, по Графа или по Царя.\nЧерепа се горви да посрещне Боце, когато усети че е време да се спасява. Само дето няма да е в Дубяй, защото там явно бият шишковци.\nРейтинг: 2065 16:21, 27 май 21 Неутрално\nВ какъв свят живеем.БСП взе кокала през задния вход. Чрез хитра врътка за проваляне на съставянето на правителство и служебен кабинет. А медиите на бившите костовисти се скъват да хвалят кабинета в сянка на БСП\n—цитат от коментар 49 на ann311051059\nАбсолютно, следващата им цел е отново да провалят съставяне на правителство. Ако не успеят, то вече ще са назначили техни хора на ключови позиции. А ДБ стои отстрани с пръст в г...уста и от време навреме аплодира батковците.\nРейтинг: 182 16:21, 27 май 21 Неутрално\nВижте и статията на Дневник - ама защо не са го уведомили. Не ги притеснява, че лици с отнето право е начело на силовото министерство. Вместо да разровят причините защо му е отнет достъпа, възможно е да е заподозрян в нерегламентирани връзки с чужди държави.\nРейтинг: 2987 16:22, 27 май 21 Неутрално\nЯсно е, че няма как да знам такива детайли. Факт е, са го отнели преди доста време.\nРейтинг: 2596 16:24, 27 май 21 Неутрално\nСамо от тази дата е имало празен деловоден номер в регистъра, под който да натаманят административното производство.\nРейтинг: 1260 16:27, 27 май 21 Неутрално\nВ този ред на мисли, Шехерезада,\nти и Влади ще трябва да давате показания за целта на редовните си посещения в покоите на Васил Божков.\nНе, че някой се интересува от интимния ти живот, а защото се касае за подкупи и злоупотреби в особено високи размери.\nВ случай на отказ от ваша страна да съдействате на следствието, или опит за подаване на невярна информация, съществува висока степен на вероятност да бъдете включени в раследването, но вече в качеството си не на свидетели.\nРейтинг: 1025 16:27, 27 май 21 Неутрално\nСмърди на фелдфебели и ботуши!\nРейтинг: 445 16:27, 27 май 21 Весело\nПарадокс е, че смятате за парадокс отнемането на достъп до класифицирана информация, на човек който не заема държавен пост.\nДневник вие сте "леле мале"\nРейтинг: 2335 16:29, 27 май 21 Неутрално\nКалинките от ГЕРБ вероятно са ползвали тези срокове:\nПриемаме, че Рашков е ползвал ниво "Строго секретно" със срок 3 год. Получил е разрешение за достъп в средата на 2016 г., като трите години изтичат в средата на 2019 г. Но до изтичането на тези три години се случва изчерпване на мандата на Рашков. Оттам следва прилагането на чл. 60:\nОчевидно свободният електрон Рашков попада в тази хипотеза. Но отмъстителните гербави калинки прилат предишния чл. 59:\nКак се отнема нещо, което вече на практика не съществува, здравата човешка логика не може да си обясни. Но гербавата логика е извънземна...\nРейтинг: 2387 16:29, 27 май 21 Неутрално\nДАНС са ясни - решили са да си гарантират, че няма да заеме някоя длъжност, в бъдеще. И какво като са го направили в нарушение, няма да е за първи и последен път. Обаче ДАНС вече го отнесоха от президента. А какво точно работи ДКСИ, след като дори не е проверила искането на ДАНС? За какво получават секретни и имат подбор на персонала, по-строг, отколкото в НРС?\nНе лопата, фадрома трябва! И не една... Но все пак ще е добре това да се направи от легитимно излъчено от НС правителство. Поне докато не станем президентска република и ТОЙ или неговият сокол-хранител не оглавят еднолично държавата.\nРейтинг: 182 16:30, 27 май 21 Неутрално\nТова показва само в ръцете на какви посредствени хора е поверена националната ни сигурност.Достъп до класифицирана информация на всички нива се издава ex officio - за целите на заемана длъжност и за периода на заемането й.Например в момента Бойко Методиев от Банкя не би трябвало да има такъв достъп.Циркът, който разиграха с "отнетия" допуск на Бойко Рашков, ги изобличи като отмъстителни дребни душици, които в напъването си да се харесат на Боса (а той ги лъже, че след юли се връща на бял кон) забъркаха пореден скандал, нанасящ репутационни щети на България.\nГрънец, Грънец, много съм се майтапил с вас, но никога не съм вярвахл че ще доживея ден да ви видя на барикадата да защитавате копой от бай Тошово време или Президент прокси на Решетников. Цялата ви анти комунистическа и анти руска риторика излезе един въздух под налягане.\nРейтинг: 342 16:30, 27 май 21 Весело\n—цитат от коментар 58 на pepisky\nТя тази история е толкова многопластова, че ще отнеме месеци да се разплете... 1. Защо не е бил прекратен достъпът му с изтичане на мандата 2. В какво качество е имал достъп след изтичане 3. Кой му е продължил достъпа след изтичането на мандата или съответно 4. Имал ли е изобщо достъп след изтичане на мандата??! 5. Ако не е имал могат ли да му го отнемат? 6. Ако е имал бил ли е уведомен, че все още има и съответно, че му се отнема 7. С какви мотиви е отнет 8. Защо мотивите не са вписани 9. Кой се е подписал под целия този хаос\nИзобщо леко излизаме от сферата на правото и влизаме в тази на философията :D\nДаже и герберугите са объркани и тихо мрънкат основната опорка - защо президента го бил назначен без достъп.\nРейтинг: 272 16:32, 27 май 21 Неутрално\nКогато ръководителят на ДАНС излиза в дълъг отпуск в последните дни на предишното правителство, въпросът наистина е „защо“. Но отговорът няма да дойде с взиране със седмици в отпускаря. Същественото е кой управлява Агенцията в негово отсъствие. И дали, след случилата се все пак вчера смяна на председателя на ДАНС, двамата му заместници ще подадат оставка, най малкото защото не са предложени за тези позиции от настоящия шеф на Агенцията (по Закона за ДАНС, председателят се назначава по предложение на Министерския съвет за срок 5 години, а двамата заместник-председатели се определят с решение на Министерския съвет за същия срок по предложение на председателя на агенцията). Ако не го направят, и то веднага, хипотезата за мюретата и дубльорите ще излезе съвсем правдоподобна.https://vtorifront.bg/article/bivsh-nachalnik-ot-dans-pred-frog-prekiyat-naslednik-na-peevski-ostava-v-agenciyata-borisov-upotrebi-georgiev-kato-myure-amerikancite-ne-ni-broyat-za-zhivi\nРейтинг: 930 16:35, 27 май 21 Неутрално\nТрудна ,много трудна ще е борбата с опростачването с което ни "закърми "\nдесетилетното пребиваване на борисовщината по нашите земи . А калинките по държавните институции са възпитавани не да съблюдават законите и правовия ред а единствено словата на еднокнижника -премиер за претворяване в дела.\nРейтинг: 2338 16:36, 27 май 21 Неутрално\nНие живеем в България!\nА вие живеете във вашият си измислен свят...\nКой е виновен за това, че през десет годишното управление на мутрата, страната ни беше най-корумпираната в ЕС?\nКомунистите ли? Иван Костов ли?\nИ какво ви кара да си мислите, че десницата заради страх от позитанските комунисти, ще се хвърли да целува другите комунисти - от герп-пкп, т.е. тези които на практика реализираха стремежите на Позитано 20 за руските енергийни проекти...? Тези, които заради бездарност ни докараха до най-високата смъртност от Ковид в света...\nСъвсем основателно, върхушката на герб и индианците от тази партия се страхуват от Демократична България много повече отколкото от бсп (бкп)...\nРейтинг: 182 16:36, 27 май 21 Неутрално\nТва ли е опорката, да знам какво да повтарям.😁😁😁\nРейтинг: 975 16:37, 27 май 21 Неутрално\nАз се учудвам как се дъвче един елементарен казус. Бойко Рашков автоматически получава достъп до класифицираната информация в момента на назначаването си като министър. Това е закона. А отнемането на достъпа е подзаконов акт. Естествено той отпада автоматически.\nРейтинг: 4255 16:38, 27 май 21 Неутрално\n" Допускам всичко. За мен обяснението са слугинските нагласи на тези хора, заемащи високи постове, към бившия министър-председател, за когото вече всички знаем какъв човек е с чекмеджето, еврото, плеймейтките, бутилките уиски в спалнята. Какви искате да са хората, подчинени на такъв премиер? Те могат да бъдат негово подобие. Те не се интересуват от закона. Те се поставят над закона", каза министърът на въпрос на "Дневник" дали допуска, че службите са направили някаква манипулация."\nВсичко, което е нужно да се знае не само по този казус, но и по много други в тази държава през последните поне 12 години ........\nРейтинг: 2046 16:40, 27 май 21 Неутрално\nАбе, то вашите (на баце хората) колко мафиота вкараха в затвора?\nНо не колко са арестували!\nРейтинг: 182 16:40, 27 май 21 Неутрално\nНовата опорка веднага се поде. Ама изоставате, вече доста хора преди вас я споделиха.😁😁😁\nРейтинг: 2646 16:40, 27 май 21 Весело\n"Интерсно който го е поставял за вътрешен министър и вицепремиер въпросният не е ли знаел, че няма достъп?"\nИнтересно, каква работа е свършил ДАНС, когато Президентът връчваше още първия мандат за правителство?\nПрезидентът ли трябва да се моли на дрисъка от ДАНС да го информира за "заплахите на националната сигурност"? Не са ли длъжни ДАНС предварително да информират Президента/Председателят на Народното събрание/Министър-председателя за наличието на конкретни лица, на които им е забранено да ползват класифицирана информация поради еди каква си "подривна дейност" и се очаква до месец внасянето на обвинителен акт?\nТоя, Димитър Георгиев, да го пращат в ареста за лъжите, които изсипа. И да седи там докато цялата дейност на ДАНС не стане публична. Утре ще се изцепи, че ми бил взел достъпа до банката и ще иска ареста на ... портиера, че е вдигнал бариера, нищо, че ходя пеша.\nРейтинг: 1169 16:41, 27 май 21 Неутрално\nПрилича ми на гъзоблизачество от типа на онова на ректора на УНСС, където един доцент беше уволнен, защото е изразил публично възмущението си от гъзоблизачеството в УНСС.\nМотивите са неясни и празни, но въпреки това е направено поради нечия остра нужда от чупка в кръста...\nГ-то в ГЕРБ значи гнилоч.\nРейтинг: 1022 16:42, 27 май 21 Неутрално\nАко не са изфабрикували отнемането на допуска тези дни, а се е случило наистина след 2019 г., това изначава само, че са го ударили с фиктивно, неправомерно отнемане, за да блокират възможността за издаване на нов допуск за следващите 3 години. Допускът се прекратява автоматично или при изтичане на срока или при отпадане на обстоятелствата, декларирани като условия за получаването му: заемана длъжност, участие в проект и т.н. Т.е. допускът на Бойко Рашков е прекратен при освобождаването му от поста в комисията за контрол на СРС, във връзка с който пост е бил издаден този допуск.\nВсичко това означава, че регистър с допуските реално не се води. В смисъл, води се, но едно към гьотере. Допуски се раздават и отнемат абсолютно формално, като самото им раздаване и отнемане се използва с крайно нечистоплътни цели в обслужване на конюктурни интересчета. Ко-чи-на! Изобщо, зад заклинания като "класифицирана информация", "стратегически обект" и "национална сигурност" у нас се прикриват планини от злоупотреби, некомпетентност и безхаберие.\nМежду другото, никога не съм работил в държавната администрация, но заради работата ми се е налагало да имам нееднократно такъв допуск. Последният ми, с ниво Секретно/NATO Secret, изтече през декември 2020 г., но не съм подавал документи за нов, защото не ми се налага.\nРейтинг: 272 16:42, 27 май 21 Неутрално\n„Има хора, които са подслушвани и които са политици. Точка по въпроса. Колко и кога? Аз ще кажа. Аз ще реша кога да изляза и да кажа нещо”. Това заяви пред Нова телевизия вътрешният министър Бойко Рашков.\nРейтинг: 4255 16:43, 27 май 21 Неутрално\nМежду другото, калинките от ДКСИ са си също за уволнение, Видно от безхаберие им отговор......\n16:44, 27 май 21\nРейтинг: 182 16:44, 27 май 21 Неутрално\nЦялата ви хипотеза е построена на допускането, че е строго секретно и срока е 3 години. Обаче ако е секретно и срока е 4 години, цялата логика тогава издиша.\nРейтинг: 990 16:50, 27 май 21 Неутрално\nДо коментар [#72] от "oak17621787":Гербиджа така и не можете да вденете, че темата е спазват ли службите закона или не.\n—цитат от коментар 87 на sbs15671504\nСамо дето умнокрасивитета ви мързи да прочетете закона, преди да обвините някого, че не го спазва.\nРейтинг: 2335 16:51, 27 май 21 Весело\nДАНС са ясни - решили са да си гарантират, че няма да заеме някоя длъжност, в бъдеще.\nТочно това е била целта им тогава - да го изкарат от играта за срок от 3 години. Ма не са очаквали че Рашков ще стане министър, където тази хватка остава без значение (освен за хвърляне на кал).\nРейтинг: 1022 16:51, 27 май 21 Неутрално\nДо коментар [#88] от "oak17621787":\nАбсолютно нищо не издиша. Дали е 3 или 4 години няма никакво значение, защото и в двата случая срокът нямаше да бъде изтекъл при напускането на поста председател на комисията за контрол над СРС. Което напускане е именно събитието, което е трябвало да задейства ДКСИ за прекратяване на допуска. Което прекратяване НЕ Е отнемане на допуска и не блокира кандидатстването за нов за следващите 3 години.\nКакто писах по-горе: "регистровото производство" по издаване и прекратяване на допуски до класифицирана информация е под всякаква критика!\nРейтинг: 2571 16:53, 27 май 21 Весело\nЛошо другарю грънчаров, лошо. Какво ще прави сега другаря Рашков? А другаря Радев не е ли в нарушение че назначава министри без допуск да боравят с класифицирана информация? А защо на другаря Радев всичките му назначения са без допуск до класифицирана информация, ммм?\nРейтинг: 8 16:53, 27 май 21 Весело\nДо коментар [#89] от "Kahles":\nА ти прочете ли го?. Очевидно не :)\nЗаконът казва, че Георгиев ЛЪЖЕ!\nМилициоерската пропагнда се състои основно в това, да обвиняваш другите за собствената си некадърност :)\nРейтинг: 742 16:54, 27 май 21 Неутрално\nТези служби по сигурност са обслужвали само сигурността на кухатаТиква! Наглецът Георгиев бил председател на ДАНС при пет правителства - може би има предвид три на ГЕРБ и две служебни, по времето на които е бил в отпуск?!\nРейтинг: 2335 16:57, 27 май 21 Весело\n—цитат от коментар 88 на oak17621787\nЦялата ви хипотеза е построена на допускането, че е строго секретно и срока е 3 години. Обаче ако е секретно и срока е 4 години, цялата логика тогава издиша.[/quote]\nНищо не издиша... И тригодишния (да не говорим за четиригодишния и петгодишния) срок изтича след освобождаването му от длъжност. При това положение се прилага чл. 60 - прекратява се ДЕЙСТВИЕТО на допуска. Но той (допуска) си остава, защото лицето може в рамките на този срок пак да заеме тази или друга длъжност и по този начин действието на разрешението се активира наново. Но вашите хора са избрали друг ход - мръсно докрай, па макар и да не е по закон. Дори и Рашков да е уведомен за отнемането, той като свободен гражданин какво да обжалва? Ами няма правен интерес, защото той тъй или иначе по силата на чл. 60 няма право на достъп.\nРейтинг: 1022 16:59, 27 май 21 Неутрално\nМоже да обжалва акта за отнемането и с пълно основание.\nЗащото актът за отнемането е неправомерен, а на всичкото отгоре го ощетява.\nРейтинг: 1810 17:02, 27 май 21 Любопитно\nДо коментар [#2] от "tsefan_92":\nКакво общо отказът достъп на Рашков до секретна информация , с това че герб са калинки. Едното не пречи на другото. Мислете.Най после...\nРейтинг: 77 17:03, 27 май 21 Неутрално\nТеатър на абсурда. Мога да дампр да кажа отговора.\n"Уведомление е подадено на български пощи, но г-н Рашков не е бил открит"\nРазбира се, Рашков вероятно не е сменялнито жилището нито телефона си в последните 20 години.\nРейтинг: 2335 17:03, 27 май 21 Неутрално\nА другаря Радев не е ли в нарушение че назначава министри без допуск да боравят с класифицирана информация?\n—цитат от коментар 92 на Мултикултиджендър-Ариец\nАми не е в нарушение... Че кой от министрите (да речем Петков или Пеканов) са имали допуск до назначаването им като министри? Същата работа и с Рашков. И той като другите получава автоматически разрешение за достъп. Толкова е просто, но вие гербавите нямате достатъчно мозъчни клетки да го проумеете.\nРейтинг: 608 17:05, 27 май 21 Неутрално\nДо коментар [#77] от "oak17621787":\nБЕЗ ОПОРКИ НЕ МОЕТЕ ЛИ В ТОВА ПРОНО


Очевидци описаха през сълзи трагедията на автомонтьора от "Северен"\nАвтор: Екип Plovdiv24.bg 16:04 / 21.08.2015 Коментари (6) 21228\nОчевидка описва как съседи са се борили да спасят монтьора\nДве жертви взе жестоката буря, която вилня в Пловдив вчера следобед. 33-годишен автомонтьор загина в работилницата си, покосен от токов удар. Трагедията се разигра на ул. "Харитон Куев".\nТръгнал да гаси електричеството. Когато посегнал към контакта, станало късо съединение и токът го хвърлил на два метра. Наблизо бил помощникът му - младо ромче, което се развикало "Николай умира".\n"Събраха се мъже от съседния автосервиз и изнесоха тялото на Николай на отсрещния тротоар до казаните. Започнаха да му оказват първа помощ и да му правят сърдечен масаж. Момчето на два пъти се надигна", разказа пред "24 часа" през сълзи Любка Биволарска.\nТя твърди, че продължително звънели на тел. 112, но имало срив в системата и това забавило линейката.\nОчевидка описва как съседи са се борили да спасят монтьора, покосен от токов удар в резултат на бурята.\n"Изтърваха момчето. Беше толкова добро и отзивчиво, на всеки вършеше услуги", плаче Биволарска.\nСвидетели разказаха, че полицаите пристигнали по-напред от "Бърза помощ".\n"Линейката нямаше откъде да мине. Близките булеварди и улици бяха превърнати в море. Клони и паднали дървета пречиха на движението", допълниха съседи. Според тях медицинският екип се е борил 30-минути да спаси Николай.\n"Сложиха го на системи, правиха му сърдечни масажи, кардиограми, но той вече беше починал. Нелеп инцидент", клатят глави хората от ул. "Харитон Куев".\nПо същото време гръмотевица овъгли 51-годишния Илия Лазаров в близкото до Пловдив с. Костиево.\nКомшиите в ромската махала го описват като добър човек. Работел в строителството. С жена си Таня били неразделни. Имат 17-годишен син, когото взели от дом за деца без родители и отгледали. Момчето не е било вкъщи по време на трагедията.\nИлия се прибрал от работа и пратил жена си до магазина. "Ела с мен", настояла тя, но съпругът обяснил, че е уморен и ще остане у дома. Таня била на 50 метра от жилището, когато видяла как огромно огнено кълбо се стоварва върху покрива.\nВсичко станало за секунди. Илия дори не е извикал. Трупът му е намерен овъглен, а къщата - изпепелена.\nСъседи настояват община "Марица" да отпусне 10 000 лева, за да построят къщурка на Таня и сина й.\n"Майко, ще полудея! Останах без баща", нареждало момчето, което преди години участвало в "България търси талант".\nПоне още два дни ще са нужни за отстраняване на поразиите, които бурята нанесе в Пловдив. Над 600 работници от "Чистота" и "Градини и паркове" разчистват клони и тиня по улици и подлези. На над 300 сигнала са се озовали пожарникари да отводняват.\nДесетки коли са затиснати от паднали дървета. За половин час в града на тепетата се изсипаха почти 60 литра дъжд на квадратен метър.\nПораженията от бурята все още не са премахнати\n"Сиенит": Шахтите бяха чисти, силният вятър и листата обаче ги затлачиха!\nПак наводнени подлези след снощния дъжд\nПлажът на Марица пострада жестоко от бурята\n250 сигнала за паднали дървета и 50 за наводнени помещения вчера\nСправиха ли се институциите в Пловдив с тежката обстановка?\nКакво коментирате изобщо кмета и почистването или каквото и да било. Млад човек е загинал по - адски нелеп начин. Проявете малко съчувствие и поднесете съболезнования например. Аз познавах Ники и искам да изкажа съболезнования на близките му и почивай в мир приятелю !\nДо кога ще тичаме след събитията.Отново са виновни онези,които нямат застраховки,а не онези, които не са си свършили работата,но са получили заплата.Докога Тотев докога при всеки дъжд(15 мин),не повече градът ни ще се дави? По-добре комуникации,но качествени отколкото една измислена система за електронно таксуване.\nПецев умнико ,дори джизъса да беше кмет срещу майката природа пак щеше да е безпомощен.\nИма ли место за коментар.Обявен код за опастност от дъжд.Цял ден не видях нито една шахта да се почиства.Всички се молеха да не се случи на нас,защото може би парите са похарчени за друго.\nглупости, чистеха се.


Esi's passions: Да се похваля\nПубликувано от Esi в 22:43 ч.\nKatya Kovacheva 4 януари 2012 г., 22:55 ч.\nЧестита Нова Година и на теб, Еси! Нка да прелива от здраве, да е изпълнена от щастие и любов!\nЧестит ти подарък, елхичката, която си получила е уникална, а картичката много стилна! Поздравления на Vessy за изработката!\nПоздравления и за теб за страхотната картичка, с която си успяла да се включиш в инициативата на двете Елши и Фондация "За нашите деца". Картичката е страхотна и залужено е изпрана в топ 3. През тази година ти желая още много успехи!\nHristovica 4 януари 2012 г., 23:19 ч.\nЧестита Нова Година, Еси! Нека е здрава, усмихната и успешна за теб и цялото ти семейство. Нека и през нея да си взе така лъчезарна, мила и изпълнена с вдъхновение! Подаръците, които си получила са прекрасни, честито!Гуш\nСилва 4 януари 2012 г., 23:20 ч.\nЗа много години! Да е здрава и много щастлива!\nVeselina 5 януари 2012 г., 10:56 ч.\nЧестита Нова година, Еси! Желая ти да бъде много здрава и щастлива, да ти носи много успехи и късмет! Картичката ти е страхотна и заслужено е влязла в Топ 3! Между другото се върнах назад и разгледах нещата ти,/скоро не съм ти оставяла коментар/, мога да кожа, че са много красиви, стилни и завладяващи, поздравления за което! Колкото до моя подарък - щастлива съм, че ти харесва и че съм успяла да те зарадвам, макар и след празниците! Освен това се радвам, че елхичката е пристигнала здрава и във вида, в който съм я изпратила. Поздрави!


Покана към ямболските депутати – ЯмболПрес – пулсът на града\nПокана към ямболските депутати\nДо Народните представители в 44-то Народно събрание от 31 МИР – Ямбол\nГражданското общество се активизира!\nЗа първи път инициативни граждани търсят и канят на среща народните представители от област Ямбол, независимо от тяхната партийна принадлежност.\nТемите за обсъждане, както и за набелязване на решения са:\nикономическото възраждане на Ямбол; демографски проблеми и работни места за млади хора;\nздравеопазването в Ямбол, завършване сградата на новата болница;\nзавършване на околовръстен път Юг и пътя\nЯмбол – Средец – Бургас\nоптимизация на училищната мрежа според реалните нужди на града\nТази първа среща има идея и за в бъдеще да се провеждат регулярни срещи, като нещо обичайно за пряката демокрация, за да може, предвиденото по конституция право на гражданите на пряко представителство от народните представители да се превърне в реалност и работеща практика.\nКаним Ви да участвате активно, с идеи и предложения в дискусията: „Проблемите на Ямбол и решаването им през 2018 година”, която ще се проведе на 13 ноември 2017 г., понеделник, от 17.30 ч. в голямата зала на НТС-Ямбол.\nКато съвестни граждани и редовни данъкоплатци имаме правото да искаме, да предлагаме и да бъдем настоятелни към нашите представители, за едно по-добро настояще и бъдеще на града и на хората в него.\nОт Инициативна група граждани\nНа кино в Стралджа